text:
पात्र आ उम्र
1. राधा- 20 वर्ष
2. श्याम- 22 वर्ष- राधाक दोस्त
3. मुरली- 24 वर्ष- राधाक पति
4. भिखमंगा- 35 वर्ष
5. राजा- 24 वर्ष- मुरलीक दोस्त
प्रथम पट
( बगैचाक दृश्य ।एकटा गाछक तऽर राधा बैसल अछि ।केशक दू टा जुट्टीमे सँ एकटा आगूमे लटकल अछि ।राधाक हाथमे एकटा गुलाबक फूल अछि जकरा आगू लटकल जुट्टीमे बेर-बेर खोंसैत आ निकालै छथि ।मुँहपर तनावक भाव स्पष्ट देखाइत अछि ।)
राधा- (बैसले बैसल उपर ताकैत )हे दाता दिनानाथ, सब कुशले रखिहऽ (दहिना हाथकेँ पहिने माँथ आ फेर छातीसँ सटबैत ) गोर लागै छियऽ तोरा ।मोन आशंकित भऽ रहल अछि ।जानि नै की भेलैए ?एक दुपहरियासँ एतऽ बैसल झाम गुरैत छी । (ठाढ़ होइत) आह...देखू तँ अंग-अंग अकरि गेल अछि (डाँरसँ उपरका भागकेँ एक बेर दायाँ दोसर बेर वायाँ घुमबैत, ऊँच साँस छोड़ैत) ओह...जानि नै और कते काल बैसऽ पड़तै !बुझू तँ बात कते मीठ-मीठ बजैए ।बाजैत लाजो नै होइ छै छौड़ाकेँ ।कहैए हम समयसँ काज करैत छी ।हमरा संगमे सदिखन घड़ी रहैत अछि ।वाह रे वाह...घड़ी रहैत छन्हि ।आइ की भऽ गेलनि घड़ीकेँ ।किओ चोरा लेलकनि वा भारतक रेल जकाँ धीरे-धीरे चलऽ लागलनि ।एतऽ टेंशनक चलते हमर बी॰पी॰, सुगर सब बढ़ि गेल अछि ।लगैत अछि जे आब प्राण छूटि जाएत आ हुनला लेल धैन सन ।ओतेक बुझा कऽ कहलियनि मुदा बुझै बला होइ तखन ने !रातिये फोनपर कहलियनि जे जरूरी छै भोरे भेंट करू, मुदा...मुदा ओ किए भेंट करताह ।हुनका कोन बेगरता छै !ई सब तँ हमर काज छै ने !
(गीत गाबैत भिखमंगाक प्रवेश )
यौ बाबू भैया यौ काकी काका
हम दस दिनसँ भूखल छी
दऽ दिअ हमरा किछु टाका
यौ काका दऽ दिअ किछु टाका...
(गीत गाबिते राधा लऽग पहुँचैत अछि ।ओकरा देख राधा दोसर दिश घुमि जाइत अछि ।)
भिखमंगा- यै बहिन दाइ...यै...यै अहींकेँ कहैत छी ।
राधा- की...की बात छै ?
भिखमंगा - बात...बात की रहतै !कोनो बेसी भारी नै...(विनती करैत) कने मदद चाही अहाँसँ और कोन बात रहतै ।(पेट दिस इशारा करैत )कने एकर जोगार कऽ दितियै बस एतबे अहाँसँ चाही ।
राधा - जो जो...ककरो दोसर लऽग जो ।हम खूबै-पिबै बाली नै छियौ ।जानि नै कतऽ कतऽसँ आबि जाइ छै वनमनुष सब ।
भिखमंगा- एना किए बाजै छी दाइ ?हम तँ पहिनेसँ विपतिक मारल छी ।एना जुनि दुरदुराउ हमरा।(गाबऽ लागैत अछि ) सब दिन होत न एक समाना . . .
राधा- एँ... ई की गाबैत छें (तमसाएल स्वरमे) तोरा कहैत मने की छौ ?
भिखमंगा- (सकपकाइत) हम कहाँ किछु कहलौं दाइ ! हम तँ निर्गुण गाबैत छलौं ।
राधा- (तामससँ व्यंग्य करैत) हँ...हँ...बड़का एला निर्गुण गाबै बला...सब दिन होत न एक समाना ।जेना की हम नै बुझलियै एकर मतलब ।तोरा मने जँ आइ तोरा बिनु भीख देने एतऽसँ भगा देबौ तँ कहियो हमरो भीख माँगऽ पड़तै ।(अपन कपड़ा देखबैत) आइ हमर देहपर जे सुन्नर कपड़ा छै से काल्हि नै रहतै ।तोरा मने हम तोरे जकाँ सड़क छाप भिखमंगा बनि जेबै ।तोरे जकाँ जंगली बनि जेबै ।सएह ने बाजलें तूँ ?
भिखमंगा- राम...राम...राम एहन बात सोचल कोना गेल अहाँकेँ ।हम तँ अपन हाल बतबै छलौं ।कहियो हमहूँ दोसरकेँ भीख दै छलियै, मुदा ...मुदा आइ हमरा किओ नै दै छै ।( कानैत ) सचमे गरीबक लेल कोनो देवता-पितर नै होइ छै ।लोक कहै छै जे भगवान जकर मुँह चिड़ै छथिन तकरा भोजन जरूर दै छथिन मुदा . . .मुदा हमरा बेर की भेलै ।लागै छै बइमनमा भगवान बिसरि गेलै जे हमरो मुँह चिड़ने छथिन ।
(राधाक तमसाएल मुँह शान्त होइत अछि ।ओ भिखमंगाकेँ चुप करबै छथि ।)
राधा- जुनि कानू ।चुप भऽ जाउ ।हमहूँ विपतिक मारल छी तेँ अन्ट-सन्ट बजा गेल (कने रूकि कऽ) अहाँक कहब अछि जे अहाँ भीख दै छलियै, तखन अहाँ भिखमंगा कोना बनि गेलियै ?
भिखमंगा- (नोर पोछैत) की कहब...बइमनमा दैवासँ ककरो हँसी देखल नै जाइ छै दाइ ।छोरू ई सब ।हमर व्यथा सूनि अहूँ उदास भऽ जाएब ।
राधा - एना कोना छोड़ि देब ! अहाँक कथन हमर मोनकेँ अशान्त कऽ देलक अछि ।एकरा शान्त केने बिना अहाँकेँ कोना छोड़ि देब !
भिखमंगा - दाइ, हमर बातपर एते धियान जुनि दिअ ।ऐसँ कोनो फायदा होइ बला नै अछि अहाँकेँ ।गरीबक हिस्सामे अनेरुआ काँट-कुश आबिते रहैत छै ।कते सुन्नर फूल अछि अहाँक हाथमे (राधा अपन हाथक फूल देखैत छथि ) एहि फूलमे हमर हिस्साक काँट जुनि गूथू ।
राधा- एहन कोनो बात नै छै ।हम काँट आ फूलक अदला-बदली तँ नै कऽ रहल छी ।हम तँ मात्र देखय चाहैत छी जे अहाँक करेजमे केहन काँट गड़ल अछि ।ओनाहितो कहल गेल छै जे दुख बँटलासँ घटै छै ।पहाड़ सन भरियाएल दुख ककरो कहि देलासँ मोन तूर सन हल्लुक भऽ जाइ छै ।असलमे अहाँक गप बड रोचक अछि तेँ हम सुनऽ चाहैत छी ।
भिखमंगा - दाइ, अहाँक कहब सोलहो आना सच अछि, मुदा रहीम जी कहि गेलखिन हेँ, ई दोहा तँ सुनने हेबै (कने चुप होइत)
"रहिमन निज मन की व्यथा मन हीं राखों गोय
सुनि अठिलैहें लोग सब बाँटि न लैहें कोय "
दाइ, एकर मतलब तँ अहाँकेँ बुझले हएत ?अहाँ तँ पहिनहिये हमरा भीख दैसँ नठि गेल छी ।अहाँसँ हमर दुख मेटाइ बला अछिए नै...हँ...अहाँ हमर मजाख जरूर उड़ाएब ।ओनाहितो अहाँकेँ हमर दुखड़ामे रोचकता देखाइत अछि ।एँ यै, ऐसँ पैघ मजाख और की भऽ सकै छै !हम भूखल अहाँसँ भीख देबाक गोहारि कऽ रहल छी आ अहाँकेँ हमर दायनिय स्थितिमे रोचकताक दर्शन भऽ रहल अछि ।
राधा - हमर मतलब ई नै छल ।हम तँ अहाँक दुख अपना संग शेयर करऽ चाहैत छी ।विज्ञानक छात्रा छी ने तेँ उत्तर जानबाक जिज्ञासा बढ़ि गेल अछि ।आखिर एकटा भीख दै बला आदमी भिखमंगा कोना भऽ सकैत अछि ?ओनाहितो हम एतऽ बैसल-बैसल बोर भऽ रहल छी ।अहाँक संग बतियाइत किछु समयो कटि जाएत ।रहल बात भीख दैसँ नठैक तँ हम तखन परेशान छलौं तेँ कटु बात बजा गेल ।अहाँ निश्चिन्त रहू ।अहाँकेँ हम टाका जरूर देब ।
भिखमंगा - से तँ बुझलौं, मुदा अहाँक चाल-ढालसँ लगैत अछि जे अहाँ ककरो प्रतिक्षा कऽ रहल छी...शाइत कोनो प्रिय मित्रक...अहाँक हाथक फूलो शाइत ओकरे लेल अछि तेँ हमरा दोसर दुआरि जाए दिअ ।हमर भिखमंगा बनबाक खिस्सा सूनि जँ अहाँक मोनक फूल मौला जाएत तँ प्रिय मित्रकेँ की देबै ?
राधा- सतमे अहाँक नजरि पारखी अछि ।अहाँ गपकेँ बड नीक जकाँ पकड़ैत छी ।अहाँक अनुमान शत प्रतिशत सत्य अछि ।(लजाइत) हम अपन ब्यायफ्रेंडक बाट जोहि रहल छी...मुदा अहाँक बातसँ हमर मोन बेचैन भऽ गेल अछि ।एहन अवस्थामे हम श्याम संग सहज नै भऽ सकब... तेँ अपन बात कहि हमर मोनकेँ शान्त कऽ दिअ ।
राधा- मुदा की ?चुप किए भऽ गेलौं ?मुदा की भेल से तँ कहू ।
भिखमंगा- कहैत छलौं ने दाइ, भगवान बड पैघ दुश्मन होइत छथि ।ककरो तरक्कीसँ हुनका तीव्र जलन होइत छन्हि ।ककरो हँसी हुनका नै नीक लगैत छन्हि ।सदिखन कनबैक फिराकमे रहैत छथि ।दाइ, हमर हँसैत परिवार क्षण भरिमे विलापक सागरमे डूबि गेल ।(करुण होइत ।)हमर प्राणसँ बेसी प्रियगर कनियाँकेँ ब्रेन ट्युमर आ केंसर दुनू एक्कै संग भऽ गेलै ।बिना कोनो चेनावनी देने हमरापर हिमालय पहाड़ खसि पड़लै दाइ ।अस्पतालक चक्कर काटैत-काटैत पएरक चप्पल घसि गेल...नोकरी छूटि गेल...जमा कएल पाइ-कौड़ी खतम भऽ गेल, मुदा ओकरा ठीक नै होइक छलै, नहिये भेलै ।डाक्टर साफ मना कऽ देलकै ।उहो भगवानेक गोहारि करैक लेल कहलकै ।अहीं कहू दाइ, भगवान हमर अरजी सूनि हमरापर दया किए करथिन ।जँ भगवानकेँ दया करैयेक छलै तँ एहन संकट देबे किए केलखिन ।
राधा- सतमे बड पैघ विपति खसल अहाँपर ।धीरज राखू ।सब ठीक भऽ जेतै ।दिन बदलैत बेसी देर नै लागैत छै ।नीक दिन एबै करतै ।एकटा बात बताउ, अहाँक कनियाँ मरि गेली वा जीबिते छथि ?
भिखमंगा- जँ ओ मरि जैतै तँ कि हम जीबैत रहितियै !ओकरे संग हमहूँ मरि गेल रहितियै ।प्राण बिना देह कोना ठाढ़ रहि सकैत अछि !
राधा- मने ओ एखन धरि जीबिते छथि ।तखन ओ कतऽ छथि एखन ?
भिखमंगा- एखन सरकारी अस्पतालमे भर्ती भेल छै ।ओकरे इलाज लेल हम भरि-भरि दिन भीख माँगैत छी ।अपने भूखल रहि ओकर दवाइक जोगार करैत छी ।ओना ओ मना करैत छथि ।हमरा भीख माँगैत देख कऽ ओ जहर माँगै छथि ।कहैत छथि हमरा मरऽ दिअ... अहाँ दोसर वियाह कऽ लिअ ।(कानऽ लागैत अछि ।)अहीं कहू दाइ एहन कतौ भेलैए...लक्ष्मीये नै रहती तँ नारायण रहि कऽ की झालि बजेथिन ।आत्मा बिना शरीर महत्वे की रहतै ?
राधा- चुप भऽ जाउ, चुप भऽ जाउ ।जुनि कानू ।(नम्हर साँस छोड़ैत ।)ओना एकरा दोसर एंगलसँ सोचबै तँ हुनको कथन कोनो गलत नै छै (कने रूकि कऽ)आब हुनक आश छोड़ि दोसर वियाह केनाइये अहाँक हितमे अछि ।(समझाबैत) ओनाहितो आब हुनकासँ कोनो तरहक सुख भेटै बला अछि नै ।आब जते दिन ओ जीबित रहिथिन तते दिन सरकार भोजन देबे करतेन ।सरकारी अस्पतालमे छथि तेँ थोड़-बहुत दवाइ-दारू भेटिये जेतनि ।हुनका लेल बेकारे भीख माँगने फिरैत छी ।कमाउ-खटाउ, दोसर वियाह करू आ नव कनियाँ संग ऐस-मौजसँ जीवन बिताउ ।एहन तँ सब दिनसँ भऽ एलैए ।सब दिनसँ पुरान घर खसै छै आ नव घर उठै छै ।
भिखमंगा- एहन अनर्थ तँ हम सपनोमे नै सोचि सकैत छी ।ओ हमर कनियाँ छथि...हमर प्रिया छथि...हमर अर्द्धांगनी छथि...आधा अंगक तियाग कऽ कहू तँ के जीब सकैए ।प्राण छोड़ि कऽ ककरो जिनगी कोना कटि सकैए ?
राधा- ई सब मात्र खिस्सा-कहानी, फिल्ममे होइ छै ।आजुक जमानामे इमोशनक कोनो जगह नै छै ।लोक अपन स्वार्थ ताकै छै ।लोक आब अपना लेल जीबै छै ।एहन प्रेम मात्र थ्योरी छै जकर प्रैक्टिकल सम्भव नै छै ।
राधा- अहाँक कहब ठीक अछि, मुदा अहाँ एहन प्रेम तँ हमरा नै अछि ।हमर प्रेममे अहाँ सन तियाग नै छै ।हम दुनू तँ मात्र अपन स्वार्थक लेल प्रेम कऽ रहल छी ।श्याम पाइ बला अछि, हष्ट-पुष्ट तन्दुरुस्त अछि तेँ हम प्रेम कऽ रहल छी आ हम सुन्दर छी तेँ श्याम प्रेम कऽ रहल अछि ।दुनू दिससँ स्वार्थ, स्वार्थ, स्वार्थ केवल स्वार्थ अछि ।दूर-दूर धरि तियागक कोनो चेन्ह नै देखाइत अछि ।
भिखमंगा- मने जँ अहाँक प्रेमी निर्धन रहितय तँ अहाँ प्रेम नै करितियै ?
राधा- बिल्कुल नै करितियै ।
भिखमंगा- भगवान नै करय काल्हि दिन अहाँक प्रेमी गरीब वा बिमारियाह बनि जेताह तखन अहाँ हुनका छोड़ि देबै ? कोनो अमीर आ शारीरिक बलगर पुरुखसँ वियाह कऽ लेबै ?
राधा- जरूर कऽ लेबै ।हमरा मोनमे ओकरा लेल कनिको टीस नै उठतै ।हम तँ पहिनहिये कहलौं, ई कलयुग नै, टाका युग छै ।सब किछु टाका छै । टाका छै तँ प्रेम छै ।टाका छै तँ संगी छै ।टाका छै तँ जिनगी सुन्नर बगैचा सन छै, नै तँ गेनहाइत खण्डहर, मरूथल सन बनि जाइ छै जीवन ।
भिखमंगा- ई सब बात मात्र कहबाक लेल छै दाइ ।एक चुटकी सेनूरक मोल अहाँ नै जानैत छी तेँ एहन बात बाजै छी ।
राधा- (हँसैत) हा...हा...हा हमरा किए नै बुझल रहतै एक चुटकी सेनूरक मोल !पाँच-दस टाकामे एक डिब्बा भेंट जाइ छै । अहाँकेँ एक्कै चुटकी अनमोल लगैत अछि...हा...हा...हा...
भिखमंगा- ई कोनो चुटकुला नै अछि जे अहाँ हँसि देलियै ।दू टा आत्माक बीच पूलक काज करै छै एक चुटकी सेनूर ।दू टा मोनक विश्वास छियै एक चुटकी सेनूर ।अहाँ की बुझबै एकर मोल !हाय रे हाय, एते घटीया सोच भरल अछि अहाँक दिमागमे !आश्चर्य घोर आश्चर्य भऽ रहल अछि हमरा ।आब तँ अहाँसँ बात करब बेकार लागैत अछि, मुदा एते जरूर कहब, ओ दिन दूर नै जखन अहाँकेँ एक चुटकी सेनूरक मोल बुझाएत ।
( फैशनेबुल कपड़ा पहिरने, हाथमे उपहारक पैकेट लेने श्यामक प्रवेश होइत अछि ।श्यामकेँ देख राधा श्याम लऽग चलि जाइत अछि ।)
राधा- हमर बात नीक नै लगैत अछि तँ रुकल किए छी ! जाउ...जाउ... रोकने के अछि अहाँकेँ ।आब अहाँ संग समय व्यर्थ करबाक जरूरति नै अछि ।एते देर बतियेलौं ताहि लेल धन्यवाद । (श्याम दिस घुरैत ) श्याम, भिखमंगाकेँ किछु टाका दऽ दियौ । बड देरसँ दिमाग खेलक अछि, जल्दीसँ किछु टाका दऽ कऽ भगाउ एकरा ।
(श्याम पर्शसँ एक टा नमरी निकालि कऽ दैत अछि ।भिखमंगा पाइ लऽ लैत अछि ।)
भिखमंगा- जुग, जुग जीबू ।भगवान भरल-पुरल राखथि, नीक बुधि दैथ ।(गाबैत जाए लागैत अछि )
कोनो डागडरक सुइया ने काज करय
लागै जँ एहन बोखार यौ मीता
भऽ जाइ छै जकरा प्यार यौ मीता
भऽ जाइ छै जकरा प्यार. . . . . . . . . .
(राधा आ श्याम एक दोसरसँ गला मिलैत अछि ।)
राधा- हैप्पी वेलेन्टाइन डे, डियर ।(अपन जुट्टीसँ गुलाब नीकालैत अछि आ श्यामकेँ दैत अछि ।श्याम फेरसँ राधाक जुट्टीमे खोंसि दैत अछि ।)
श्याम- अहूँकेँ (धीरे धीरे दुनू हाथ फैलाबैत) एते...एते...एते... बडका टा हैप्पी वेलेन्टाइन डे ।
राधा- चलू अहाँक नम्हर टा मुबारकवाद स्वीकार कएलहुँ ।(रूसैत) अहाँ बड निर्दयी छी ।अहाँसँ हम कट्टी करैत छी ।आब अहाँसँ बात नै करब ।
श्याम -बात नै करब !हमरासँ कोन गलती भेलै जे अहाँ बात नै करब ।
राधा- गलती... गलती तँ बड बड पैघ भेल अछि अहाँसँ ।
श्याम- कने हमहूँ तँ बुझियै जे हमरासँ केहन गलती भेलै जे हमर प्राण हमरासँ रूसि गेल छै ।(राधाक हाथ पकड़ि लैत अछि ।)
श्याम- एते जल्दी कोना छोड़ि देब ।बुझल नै अछि अहाँकेँ !फेविकालसँ बेसी जोरगर होइ छै प्रेमक लस्सा ।एक बेर सटलाक बाद छुटि नै सकै छै ।
राधा- (तमसाइत ) अहाँ नै छोड़बै हाथ ।
श्याम- (नैमे मूड़ी डोलबैत) नै, किन्नहुँ नै ।
राधा- (जोरसँ हाथकेँ झटका दैत अछि ।श्यामक पकड़सँ हाथ छुटि जाइ छै ।राधा अलग भऽ जाइत अछि ।राधा दहिना हाथक मुट्ठी बंद कऽ औंठा ठाढ़ करैत अछि आ फेर औंठाकेँ नीचा कऽ मुँह दुसैत श्यामकेँ खिसियाबैत अछि ।) अहाँसँ कट्टी...कट्टी...कट्टी ।एक दुपहरियासँ अहाँक बाट जोहि रहल छी आ अहाँ एखन एलौं हेँ ।
श्याम- अच्छे...तँ ई बातक गोस्सा छै राधा रानीकेँ ।(कने रूकि कऽ) देखियौ...हमहूँ केहन पागल छियै...मेने बात बिसरि गेलियै ।(हाथ बला पैकेट राधा दिस बढ़बैत अछि ।राधा दोसर दिस मुँह घुमा लैत अछि ।) देखियौ एते रास बात भऽ गेलै आ वेलेन्टाइन गिफ्ट देनाइ बिसरि गेलियै...लिअ...लिअ ने ।(राधा नै लैत अछि ।राधाक एकटा हाथ पकड़ि पैकट ओकर हाथमे दऽ दैत अछि ।) हे एना नखरा जुनि देखाउ ।हमरा लेट करबैमे अहींक कसूर अछि ।
राधा- हँ हँ हमर कसूर किए ने रहतै !भरि दिन हमरा सता कऽ देरसँ ई एलखिन आ गलती ठहरलै हमर...वाह रे वाह...उनटे चोर कोतवालकेँ डाँटय ।
श्याम- अहाँक गलती नै तँ की हमर गलती छै ।अहाँक एतेक सुन्दर होइ लेल के कहने छलय ?एहन सुन्दर नारी लेल तँ गिफ्टो सुन्दरे चाही ने ? आब अहाँ जोकर गिफ्ट एते असानीसँ भेटै बला छैहे नै ।सगरो बजारक चक्कर लगाबऽ पड़लै तखन जा कऽ पसिनक गिफ्ट भेटल ।एहि दौड़-बरहामे देरी भऽ गेलै तँ हमर कोन गलती ?कने प्रेमक बात करत से नै, खाली रुसनाइये तँ जानै छी हमरे अहाँ ।हमरे पोसल बिलाई आ हमरेसँ म्याउँ ।
राधा- के कहने छलय गिफ्ट आनै लेल ?एतऽ टेंशनसँ मगजक नस टुकड़ी-टुकड़ी भेल जा रहल छै आ अहाँकेँ गिफ्ट सुझैए ।
श्याम- (हड़बड़ाइत) टेंशन...केहन टेंशन भऽ गेलै हमर राधा प्यारीकेँ...के दऽ देलकै टेंशन...नाम तँ बताउ...सारकेँ एतै प्राण हरि लेबै ।
राधा- वियाह...वियाह चलते टेंशन बनल अछि ।
श्याम- (उत्साहित होइत) वियाह...अरे वाह...वियाहक नाम सुनिते लोकक टेंशन निपत्ता भऽ जाइ छै आ अहाँकेँ टेंशन बनि गेल अछि ।एहन उलटबासी किए ?
राधा- बात तँ सत्ते कहलौं आहाँ ।वियाहक नाम सुनिते उत्तेजित भेनाइ स्वभाविक अछि, मुदा ई वियाह तँ बड पैघ टेंशन दै बला अछि ।
श्याम- हमरा संग वियाह करबामे कोनो टेंशनक बात नै अछि ।रानी बना कऽ राखब अहाँकेँ ।भारीसँ भारी टेंशनकेँ प्रेमक एक्कै टा फूँकमे दूर उड़ा देब ।हँ, कनेक टा टेंशन अछि ।अपना दुनू गोटाक वियाह लेल किछु दिन बाट जोहऽ पड़त ।ओना तँ हम तैयार छी, मुदा बड़का भैयाकेँ कुमार रहैत... नै नै भैयाक वियाह हुअऽ दियौ तकर बात हमर नम्बर आबि जेतै ।फेर धूम धामसँ दुनू गोटाक वियाह हेतै ।एकटा बात और वियाहक बाद शिमलाक पाँच सितारा होटलमे चलब हनीमून मनबैक लेल ।
राधा- श्याम, ई मजाख करबाक समय नै छै ।(कम जोरसँ) हमर ई वियाह अहाँ संग नै अछि, ककरो दोसर संग अछि ।
राधा- मने...मने हमर वियाह ठीक भऽ गेल अछि ।किछुए दिनमे हमर वियाह भऽ जाएत ।
श्याम- सचमे ई तँ बड पैघ टेंशन अछि ।किछु तँ करैये पड़तै ।
राधा- श्याम, हम अहाँ बिना नै रहि सकै छी ।हमर वियाह कमजोर घरमे ठीक भेल अछि ।दूर देहातमे रहऽ पड़त ।गोइठा पाथऽ पड़त...नै...नै...हमरासँ ई सब नै हएत ।हम आधुनिक सुख-सुविधाक तियाग नै कऽ सकब ।किछु करू श्याम, किछु करू ।
श्याम- (बेचैन होइत हाथपर मुक्का मारैत अछि ।)आह...की करी...किछु नै फुराइत अछि ।भैयासँ पहिने हमर वियाह, नै नै ई असम्भव अछि ।बाबू किन्नहुँ नै मानथिन ।
राधा- किछु होइ, हम अहाँकेँ छोड़ि ककरो आनकेँ वरण नै कऽ सकब ।हम मरि जाएब मुदा बजार छोड़ि भुच्चर देहातमे नै जाएब ।अहाँकेँ किछु सोचैये पड़त ।जेना होइ तेना एहि संकटसँ उबाड़ैये पड़त अहाँकेँ ।युग-युगसँ घटि आएल ई घटना आब नै भऽ सकत ।आब राधाकेँ छोड़ि कऽ श्याम नै जा सकैत अछि ।आब इतिहास नै दोहरा सकैत अछि ।किछु करू श्याम, किछु करू ।
श्याम- भावनामे नै उधियाउ राधा...भावनामे नै उधियाउ ।कने दिमागसँ सोचियौ ।आब एक्कै टा उपाय अछि ।अहाँकेँ ओकरासँ वियाह करऽ पड़त ।
राधा- (आश्चर्यचकित होइत) वियाह कऽ लियै...एना कोना वियाह कऽ लियै !अहाँकेँ कोना छोड़ि दियै ! अहाँकेँ ई बात बाजैत केहनो नै लागल !
श्याम- देखू राधा, हमरा संग मजबूरी अछि ।बात बुझैक प्रयास करियौ ।अहाँ एखन हुनकासँ वियाह कऽ लिअ ।बादमे जखन हमर भैयाक वियाह भऽ जेतै तखन अहाँसँ हम वियाह कऽ लेब ।
राधा- से कोना सम्भव छै ? की वियाहक बाद अहाँ हमरा स्वीकार कऽ लेब ?
श्याम- किए नै...किए नै स्वीकार करब, मुदा...
राधा- मुदा...मुदा की ?
श्याम- मुदा एक टा शर्त अछि ।
राधा- शर्त...केहन शर्त अछि ।
श्याम- जँ एहि अन्तरालमे अहाँ अपन सतीत्वक रक्षा केने रहबै तँ हम अहाँसँ सहर्ष वियाह कऽ लेब ।
राधा- ठीक छै ।अपन सुख-सुविधा लेल, अहाँ संग रहैक लेल, आधुनिकताक संग जीबैक लेल हमरा ई शर्त स्वीकार अछि ।वियाह कऽ लेब मुदा मोनसँ अहींक रहब ।ओकरा अपनासँ सटैयो नै देबै ।अपनाकेँ कुमाइये बुझब ।झुठउँका सेनूर लगाएब ।ओनाहितो सेनूरक मोले की छै, पाँच-दस टाका ।जखन मोने नै मिलतै तखन सेनूर लगेलासँ की हेतै ?
श्याम- वाह...अहाँ तँ अपने बुझनुक छी, सब गप बूझि गेलौं ।चलू बड भारी टेंशन खतम भेल ।आब तँ हँसि दिअ ।(राधा मुस्कियाइत अछि ।) ई भेलै ने बात ।चलू आब साँझ पड़ि गेलै...ओनाहितो आब वियाहक तैयारी करबाक अछि ।
राधा- (लजाइत) दूर जाउ...अहूँ बड मजाख करै छी ।ई वियाह कोनो वियाह छियै ।
श्याम- से तँ छैहे ।खैर चिन्ता नै ने करू ।जखन हमरासँ वियाह हएत तखन सबटा सऽख-मनोरथ पूरि जाएत ।हँ हनीमून बला बात इयाद राखब ...हा...हा...हा ।
(दुनू हँसऽ लागैत अछि ।नहूँ-नहूँ पर्दा खसैत अछि ।)
( मुरलीक घरक दृश्य ।राधा घेंट झुकौने, माँथपर हाथ देने चिन्ताग्रस्त मुद्रामे बैसल अछि ।लऽगमे मुरली पत्रिका पढ़ैत अछि ।)
मुरली- (पत्रिकासँ धियान हटा राधा दिस ताकैत ।) की भेल अहाँकेँ ? किए मुँह लटकेने छी ?जहियासँ सासुर एलौं हेँ अहाँक मुँह लटकले रहैत अछि ।एतेक सुन्दर रूप-रंग देने छथि दैवा, एकरा व्यर्थ किए कऽ रहल छी ?दैवोकेँ तामस चढ़ैत हेतनि ।कखनो काल मुस्कियाएलो करियौ ।
राधा- की करबै ? जिनगियेक नाम उदासी छैक ।जखन करेजक गहराइमे बड़का टा घाव भेल छै जकर टीससँ रहि-रहि कऽ देहक अंग-अंग कानैत रहैत अछि तखन कृत्रिम मुस्कुराहटसँ कोन फायदा ?
मुरली- अहाँक टीस कोनो अहींकेँ तँ नै कनबैत अछि, हमरो कनबैत अछि ।अहाँसँ बेसी दर्द हमरा होइत अछि ।अहाँ हमर अर्द्धांगनी छी ।आधा अंग छी ।देहक आधा भाग दर्दसँ कुहरैत रहतै आ आधा भाग हँसैत रहतै, ई कतौ सम्भव छै ? नै ने ।तखन लोककेँ अपना सक भरि हँसी-खुशीसँ रहबाक चाही ।
राधा- जँ अहाँकेँ हमर एतेक चिन्ता होइत तँ हमर दर्दक दवाइ किए ने आनैत छी ?
मुरली- एकर कारण तँ अहूँकेँ नीक जकाँ बूझल अछि ।ई बात सत्य अछि जे अहाँक नैहर बला सुख-सुविधा एतऽ सम्भव नै अछि, मुदा हम तँ प्रयास कैये रहल छी ?गाममे बिजली नै छै तेँ अहाँकेँ एसी, फ्रीज आ टी॰भी॰ बला सुविधा कोना देब ।हमर आमदनी एतेक बेसी नै अछि जे अहाँकेँ लेल शहरी वेवस्था कऽ देब ।
राधा- हँ...हँ...बुझलौं...बुझलौं ।अहाँ तँ अपन बचाब करबे करबै ने ! एँ यौ दुनियाँमे लोक जँ ठानि लै छै तँ कीसँ की कऽ दै छै आ अहाँकेँ सुनिते चोन्ह लागैत अछि ।हमर उदासी नै हरि सकै छी तँ कमसँ कम बाजैयोसँ परहेज करू ।
मुरली- (तमसाइत) परहेज, परहेज तँ केनाहिते छी ।आब कतेक करी ।सब बातमे तँ अहाँकेँ हमरे गलती देखाइत अछि ।कोनो बात कहब नै कि मुँह लटका लेब ।लोक जाहि सुख लेल वियाह करैत अछि से तँ कहियो देलौं नै, खाली झगड़ैत रहै छी ।जखन अहाँकेँ हम पसीन नै छलौं तँ हमरासँ वियाह किए केलौं ?
राधा- वियाह कोनो हम अपन मरजीसँ केलौं ।जँ हमर वश चलितय तँ अहाँकेँ वेदीयेपर सँ बैलगा दितौं ।हम तँ तखनो मजबूर छलौं आ एखनो मजबूर छी ।
मुरली- मजबूर, झुठौंका मजबूरी अछि ।एखन तँ अहाँक वश चलिते अछि ।एखन कोनो हमरा अपन लऽगमे रखने छी, एखनो तँ हम अहाँसँ दूरे छी ।दूर रहै छी ।दूर सुतै छी ।दूरे हँसै छी ।अहाँसँ हमरा कोन सुख भेटल जे हम अहाँकेँ सुख देब ।
राधा- नै ने दिअ ।अहाँसँ सुखक भीख माँगिते के अछि ? अहाँ किछु नै दिअ बस हमरा छुआछन दऽ दिअ । हमरा तलाक दऽ दिअ ।
मुरली- (नरम होइत) हे जे भेल से भेल, आब एहन बात फेर नै बाजब ।वियाह मने छुट्टमछुट्टा नै होइ छै ।वियाह मने तलाक नै होइ छै ।वियाह मने प्रेम होइ छै ।प्रार्थना करैत छी अहाँसँ, एहन बात नै बाजल करू ।
राधा- तखन हमर दिमाग नै खाउ ।झुट्ठेकेँ केँ-केँ केँ-केँ करैत रहै छी ।चुप रहू ।
(मुरली चुप भऽ जाइत अछि ।राधा एकटा पत्रिका लऽ पढ़ऽ लागैत अछि ।राजाक प्रवेश होइत अछि ।)
राजा- (दुनू हाथ जोड़ैत ।) प्राणाम भौजी...की हाल-समाचार अछि ? नीके ने?
राधा- हँ हँ, नीक अछि ।
राजा- घर-दुआरिमे कने कम जोरसँ बाजल करू ।बाहर धरि ओनाहिते अवाज जाइ छलय ।लोक-वेद सुनतै तँ की सोचतै ?
मुरली- की सोचतै आ किए सोचतै ? आजुक जमानामे पति-पत्नीकेँ प्रेमो करैक लेल घरक कोनटामे सन्हियाए पड़तै की ?
राजा- (व्यंग करैत) नै नै, सन्हियाए किए पड़तै ? आजुक जमानमे छतपर चढ़ि कऽ चिचिया-चिचिया कऽ प्रेम करऽ पड़तै ।(जोरसँ बाजैत) यौ गौआँ-घरुआ, सुनै जाउ, हम प्रेम करैत छी ।हम कनियाँकेँ बाँहिमे पकड़ैत छी ।हम चुम्मा लैत छी... ।हूँह, बड एलखिन प्रेम करै बला ।हमहूँ वियाहल छी मीता ।प्रेम कोना होइत छै से हमरो बुझल अछि ।मुदा एखुनका अवाजमे तँ प्रेम जकाँ किछु नै बुझाइत छलौ ।
मुरली- निकालि ले सबटा जलन एतै ।तूँ अपन करिझुमरी कनियाँ संगे कोना प्रेम करैत छहीं से कोनो हमरा नै बुझल छै ।हम तँ सत्यानाश जानैत छीयै ।तोहर प्रेम तँ लाइत-मुक्का आ बेलनेसँ शुरू होइत छौ ।
राजा- जेना कि हिनका घरमे ई सब नै होइत छन्हि ।पहिने अपन कमजोरी देख, बादमे हमरा कहिहें ।
राधा- (जेना धियान भंग भऽ गेल होइ ।हड़बड़ाइत ।)हँ...हँ, हेतै किए नै ।जरूर हेतै झगड़ा...की हमरा दऽ कहलियै ?...नै नै, झगड़ा किए हेतै...हमरा दुनूमे प्रेम हेतै, झगड़ा कथी लए हेतै !
मुरली- (राजा दिस घुमैत)आब बाज...आब तँ समर्थन भेंट गेलौ ?
राजा- जाए दहीं...जाए दहीं ।बड भेलौ फुस्टींग ।तोरासँ बतियाइये बला बड पैघ मुर्ख होइ छै ।
मुरली- तँ नै ने बतिया ।
राजा- नहियें बतियेबौ की ।(घुसकि कऽ राधा लऽग जाइत अछि ।)हम तँ आब भौजीएसँ बतियेबै ।की यै भौजी, बतियेबै ने अपन देउरसँ ?
राधा- हँ हँ, किए ने बतियेबै ।भरि पोख बतियेबै ।
राजा- अच्छे भौजी, एकटा बात बताउ ।अहाँ वियाहल छी वा कुमारि ?
राधा- (हँसैत) हा...हा...हा...ई केहन प्रश्न भेल ?एखने अहाँ पत्नी-पत्नी करैत छलियै आ एखने एहन प्रश्न पुछैत छियै ? की अहाँकेँ नै बुझल अछि जे कोनो नारी पत्नी कखन बनैत छै ?
राजा- बुझल किए ने रहत !नीक जकाँ बुझल अछि, मुदा अहाँक माँगमे सेनूर नै अछि ने तेँ आशंका भेल ।
(राधा चुप रहैत अछि ।)
मुरली- नै बुझलहीं मीता, सेनूर लगेलासँ राधाक माँथ दुखाए लागै छै ।ओनाहितो राधाकेँ कम दामक समान उपयोग करैक आदत नै छै ।सेनूरक दाम तँ बुझिते छहीं पाँच-दस टाका...
राजा- से तँ बुझलियौ, मुदा हिन्दू धर्मक नियम तँ नै तोड़ि सकै छी ने ।सेनूर लगेबाक तँ अपन सभक परम्परा रहल अछि ।वियाहमे सिन्दूर दानक बिध होइ छै । सेनूर नै लगेलासँ वियाहक कोनो महत्वे नै बचै छै ।ओनाहितो विज्ञान कहै छै जे सेनूर वा चानन लगेलासँ एकाग्रता बढ़ै छै ।माँथ दुखाइ बला बात तँ एखन धरि कतौ नै पढ़लियै ।
मुरली- जाए दहीं ।एहि बातपर बहस केलासँ कोनो फायदा नै छै ।हम पति-पत्नीक बीच मजगूत प्रेम हेबाक वकालत करब ।सेनूर-तेनूरसँ की हेतै ।केवल प्रेम हेबाक चाही ।आब ई सब तँ मात्र ढोअल जाइ छै ।आधुनिका सबकेँ गिरने जा रहल छी ।राधा नै चाहै छै तँ नै लगबौ ।प्रेम तँ अछि आ रहबे करत ।
राजा- तैयो...
मुरली- तैयो-बैयो किछु नै ।विश्वमे बहुते समुदाय एहन छै जे सेनूर नै लगबै छै, ओकरा की करबहीं ? सामाजिक आ किनूनी, दुनू द्वारा पति-पत्नी तँ ओकरो मानले जाइ छै ।(राजा हँमे मूड़ि डोलबैत अछि ।) बड घिचम-तिरा भेलै ।माँथ दुखाए लागल ।चल कने चौकपर सँ भऽ आबी ।
राजा- चल चल ।रघुआ हाथक कचरी खेला बड दिन भऽ गेलै ।ओकरो सुआद लऽ लेबै ।
(राजा आ मुरली पर्दाक पाछु चलि जाइत अछि ।)
राधा- (पैघ साँस छोड़ैत ।)ओह, केहन-केहन सबाल पूछऽ लागल रहै !ओ जँ नै सम्हारितथि तँ सब भंडा आइये फूटि जैतै ।एखने पता चलि जैतै जे हमरा दुनूक बीच पति-पत्निक रिश्ता मात्र देखाबा लेल छै ।
(तखने मोबाइलक घण्टी बजैत अछि ।राधा फोन उठबैत अछि ।)
राधा- हेलौ,..हेलौ...के बाजैत छी ?
(फोनपर श्यामक अवाज सुनाइत अछि ।*नोट- श्यामकेँ पर्दाक पाछू राखि संवाद कराएल जाए ।*)
श्याम- नै चिन्हलौं हमरा ?आइ-काल्हि लोक एनाहिते बिसरि जाइ छै ।आब हमर जरूरते कोन अछि अहाँकेँ जे हमरा इयाद राखब ।
राधा- सहीमे हम नै चिन्हलौं ।आब पहेली बुझेनाइ छौरू आ अहाँ के छी से बताउ ।
श्याम- हमरा नै चिन्ह कऽ अहाँ अपने एकटा पहेली ठाढ़ कऽ देने छी ।अहाँ राधा छी ने?
राधा- हँ हँ ।हम राधा छी ।
श्याम- हम श्याम छी ।अहाँक श्याम ।आब चिन्हलौं की नै ?
राधा- अच्छे श्याम...अरे बाप रे बाप...अहाँकेँ कोना नै चिन्ह पेलियै ! बड दिन बाद मोन पाड़लियै...नीक जकाँ छी ने ?
श्याम- हँ हँ ।हम नीक जकाँ छी ।अहाँ बिना कने उदास छी ।अपन बताउ ?
राधा- हमहूँ ठीके-ठाक छी ।ओना उदासी तँ हमरो अहीं जकाँ अछिये ।
श्याम- अहाँक पति केहन छथि...मने केहन मिजाजक छथि ?
राधा- स्वस्थ छथि ।लोकमिल्लू छथि ।लोकक सामने देखार नै हुअऽ दैत छथि ।
श्याम- तखन तँ ठीक अछि ।कहलौं जे आब लाइन क्लियर भऽ गेल अछि ।बड़का भैयाक वियाह भऽ गेल अछि ।आब हमरो वियाहक बात उठि रहल अछि ।हम सब एगंलसँ रेडी छी ।अहाँ हमरासँ वियाह करबाक लेल रेडी छी ने ?
राधा- इहो कोनो पुछैक बात छै ।हम तँ वियाह करै लेल तैयारे छलहुँ ।देर तँ अहीं केने छलियै ।बिसरि गेलियै की ?अहीं तँ बड़का भैयाक वियाह होबऽ दै लेल कहने ।अहींक कहलापर शहरी मौज-मस्ती छोड़ि कऽ एहन भुच्चर देहातमे वियाह केलौं ।देखू तँ अहींक इयादमे हमर देह दिनो दिन सुखल जा रहल अछि ।अहाँ तँ एहन रोग लगा देने छी जे खेनाइ-पिनाइ नीक नै लगैत अछि ।
श्याम- मने अहाँ तैयार छी ।चलू तखन तँ सब किछु ठीक अछि ।रश्ता क्लियर अछि, मुदा... ।
राधा- मुदा की ?
श्याम- मुदा एकटा बात एखन बाँकी अछि ।मने...मने जे छै से...कहबाक तात्पर्य जे मुरली संग कहियो ओछैन शेयर...मने जे करिखा पोताइ बला काज नै ने...
राधा- (बिच्चेमे बात काटैत ।) किए, अहाँकेँ हमरापर विश्वास नै अछि की ?
श्याम- (हँसैक चेष्ठा करैत ।)हें...हें...हें...विश्वास तँ अछिये...तैयो जे छै से श्योर भेनाइ जरूरी छै ने ?
राधा- अच्छे, एकटा बात बताउ...जँ हम पवित्र नै रहितियै...जँ हमर शील भंग भेर रहितै तँ अहाँ हमरा नै अपनबितियै ?
श्याम- हें...हें...हें...तखन कोना अपनबितियै !मने जे छै से लकड़ीक डेकची आ लड़कीक सतित्व एक बेर आगि मने पुरूषक सम्पर्कमे एकलाक बाद पुन: प्रयोग योग्य नै ने बचैत छै ?हेँ...हें...हें...खराब नै मानब ।अहीं कहू जाहि लेल वियाह करब सएह ओरिजनल नै भेटत तँ वियाह करैक फायदे की ?
राधा- ठीक छै ।आब छोरू डेकची-डेकचाक बात ।एक्कै टा बात बुझू जे हम पवित्र छी, अनमन गंगा जकाँ ।
श्याम- जखन अहाँ गंगाजल सन पवित्र छी तँ हमहूँ शिवशंकर जकाँ अपन बाँहिमे बान्हैक लेल तैयार छी ।(कने रुकैत !) पुन: कनेक टा समस्या और जनमि गेल अछि ।
राधा- कोन समस्या ? फरिछा कऽ कहू ।
श्याम- टाकाक समस्या ।इम्हर कने हाथ खाली भऽ गेल अछि ।अहाँ तँ जानिते छी, नव घर बसबैमे तेरह तरहक झंझट उत्पन्न होइ छै ।अठहत्तर ठाम खर्च होइ छै, तेँ किछु टाकाक इन्तजाम अहाँ अपना स्तरपर करू ।
राधा- हमरा कोनो बैंक बैलेन्स छै जे जोगार करब ।हमरा बुत्ते ई सब नै हएत ।
श्याम- अहाँ एते जल्दी घबड़ा किए जाइ छी !शान्तिसँ सुनू, एकरो उपाय अछि हमरा लऽग ।अहाँ लऽग जते गहना-गुड़िया अछि से सबटा अपना संगमे लऽ लेब ।किछु टाका मुरलीयोसँ झीट लिअ ।ओनाहितो एते दिनक मुँह देखाइयो तँ भेंटबाक चाही की नै ?जेना-तेना कऽ किछु लेनाहिते आएब ।
राधा- हुनको लऽग टाका नै छै ।ओ अपने खेतिहर छथिन ।हुनका रहतै तखन ने झिटबै ?ओ कतऽसँ देथिन रूपैया ।एक दिस तँ हुनकासँ वियाहक बंधन तोड़ि रहल छी आ दोसर दिस हुनकासँ रूपैया झीट ली ।नै, मोन नै मानैत अछि ।ई सब नै हएत हम बुते ।
राधा- ठीक छै ।हम प्रयास करब ।
श्याम- ठीक छै ।चारिम दिन हम आएब ।अहाँ सब किछु सैंत-सम्हारि कऽ तैयार रहब ।घर छोड़लाक बाद अगिले दिन कोनो मंदीरमे दुनू गोटा वियाह कऽ लेब ।की ठीक छै ने ?
राधा- हँ हँ, ठीक छै ।हम विरहिन बनि अहाँक बाट जोहब ।गुड बाइ ।टेक केयर ।
श्याम- गुड बाइ ।
(फोन काटि राधा मंचपर टहलऽ लागैत अछि ।मोने-मोन सोचैक अभिनय करैत अछि ।)
राधा- की करियै ?कोना करियै ?समय बड कम छै ।गहना-गुड़िया. कपड़ा-लत्ता तँ हम लऽ लेबै, मुदा... एते जल्दी टाकाक जोगार कोना हेतै ?कोन झूठ बाजि कऽ टाका माँगबै ?...सात मास जकरा संग रहलियै ओकरा कोना छोड़ि सकबै !...जे अपन मोनक सबटा बात हमरा बता दै छै हुनका एते पैघ बात कोना ने बतैयै !एसगर एहि घरमे कोन हालत हेतै ओकर, भगबाने जानथि ।...आखिर श्यामे जकाँ इहो तँ हमरासँ खूब प्रेम करैत छथिन...नै राधा नै, तूँ एहि नरकसँ निकलि जो ।मुरलीसँ जुटैत प्रेमक ताग तोरा लेल खतरनाक छौ ।...सत्ते तँ कहै छै ।हमरा टाका चाही, प्रेम तँ ढल्ला भेंट जेतै ।...हँ हमरा हिनका छोड़ि श्यामे संग जाए पड़तै ...आब नै रुकबै...आब श्याम संगे चलि जेबै...हिनकासँ मोह नै करबै ...चलि जेबै...आब बिना बतेने चलि जेबै ।
(मुरलीक प्रवेश होइत अछि ।मुरलीकेँ देखिते राधा कानऽ लागैत अछि ।)
राधा- (कानैत आ छाती पीटैत ।) अरे बाप रे बाप...आब हम की करियै रे बाप...हमरा टुअर किए बनबै छें गे माए... अगे माए गै माए...आब हमरा के देखतै गे माए... (मुरली चुप करबऽ लागैत अछि ।)
मुरली- की भेलै ? किए कानैत छी ? चुप भऽ जाउ ।
राधा- (कानैत) नै यौ, हम कोना चुप भऽ जैयै यौ ! हौ दैवा हौ दैवा... हम कोन कसूर केन छलियै हौ दैवा...हौ दैवा हमर माएसँ कोन जनमक दुश्मनी निकाललहो हो दैवाऽऽऽ...
मुरली- पहिने अहाँ चुप भऽ जाउ ।ठीक-ठीक बताउ ने, की भेलै ?ककरा के की कऽ देलकै ?
राधा- (कानैत) हमर माए मरि रहल छै...आब हम की करियै हो राम...होस्पिटलमे भरती भेल छै हम माए ...माए गे माए ...
मुरली- होस्पिटलमे छथि तँ कानै किए छी ?दबाई-सुइया चलिते हेतै, ठीक भऽ जेथिन ।काल्हिये चलू माएसँ भेंट करा देब ।ऐमे कानैक कोन बात छै !
राधा- पाइ रहतै तखन ने ठीक हेतै । कोनो छोट-मोट रोग रहितै तखन ने कम-सममे होइतै ।कैंसर छै ।कीमोथेरेपी करबऽ पड़तै ।25 लाख धरि रूपैया चाही ।(कने रुकैत ।) किछु रुपैयासँ अहाँ मदति कऽ दितियै तँ...
मुरली- हमरा लऽग टाका रहतै तखन ने मदद करबै !
राधा- टाका नै छै तँ की भेलै ? वेवस्था तँ कएल जा सकै छै ।करियौ ।
मुरली- प्रयास करैत छी ।हमरासँ कतेक टाका चाही अहाँकेँ ?
राधा- 25 लाखक खर्चमे कमसँ कम 10-12 लाख टाका तँ देबैयै पड़तै ।
मुरली- (आश्चर्यसँ) 10-12 लाख !
राधा- और नै तँ की !
मुरली- हम तँ बुझलै 10-12 हजार ।10-12 लाख टाकाक जोगार हमरासँ सम्भव नै अछि ।जते सम्भव होइ ओतबे खर्च करैक चाही ।10-12 लाख टाकाक कर्जा चुकबैक क्षमता नै अछि हमरा ।जते पैघ चादर होइ, लोककेँ ओतबे पएर पसारैक चाही ।चलू कने-मने टाकासँ मदति कऽ देबै ।एते-एते टाका तँ गृहस्थ परिवार सपनोमे नै देखै छै ।मदति करैक तँ बाते दूर छै।
राधा- एकर मने अहाँ हमरासँ प्रेम नै करैत छी ?हमरा पत्नी रूपमे स्वीकार नै केने छी ?
मुरली- फेर, ऐमे प्रेम कतऽषँ घुसि गेलै ?एकटा बात बुझि लिअ ।अहाँ सेनूर लगाउ वा नै लगाउ, मुदा अहाँ वियाहल छी, वियाहल छी, वियाहल छी ।वियाहल नारी लेल सब किछु ओकर सासुर होइ छै, नैहर नै ।आइ अहाँक सासुरकेँ एतेक टाका देबाक ओकादि नै छै तेँ बेसी मोन नै बढ़ाउ ।
राधा- एतेक पैघ प्रवचन तँ दऽ देलियै, मुदा हमर प्रश्नक उत्तर नै देलियै ?
मुरली- प्रश्नक उत्तर की दी ?की अहाँकेँ नै बुझल अछि ?जँ हम अहाँसँ प्रेम नै करितौं तँ आइ राजा लऽग अहाँकेँ बचेबाक प्रयास नै करितौं ।पति-पत्नी होइतो, दैहिक-सम्बन्धसँ दूर रहितो, सदिखन अहाँक पक्षमे ठाढ़ छी ।की एकरा प्रेम नै कहल जाइ छै ?
राधा- पक्षमे !हूँह, पक्षमे कहाँ छी अहाँ !पक्षमे रहितियै तँ आइ पाइक वेवस्था करितियै ।दुनू कान खोलि कऽ सूनि लिअ ।जँ आइ अहाँ टाकाक जोगार नै करबै तँ काल्हि हमर मरल मुँह देखब ।हम जहर...
(मुरली राधाक मुँहपर हाथ राखि चुप करबैत अछि ।)
मुरली- देखू...हम चेतबै छी ।जे बाजलौं से बाजलौं ।आब एहन बात फेर नै बाजब ...हम प्रयास करैत छी ।जेना हेतै तेना हम टाका आनब, मुदा अहाँ मरैक विचार मोनसँ निकालि दियौ ।बुझलौं ने ?
मुरली- (राधासँ) जाउ, कने चाह बनाउ ।चौकोपर नै पीब सकलियै ।
(राधा चलि जाइत अछि ।राजा कुर्सीपर बैस रहैत अछि ।)
मुरली- मीता, हम बड पैघ संकटमट फँसि गेल छी ।दूध, माँछ दुनू बाँतर बला पढ़ि भऽ गेल अछि ।
राजा- कोहन संकट ?
मुरली- एकाएक 10-12 लाख टाकाक आवश्यकता पड़ि गेल अछि ।कत्तौसँ जोगार कर ।
राजा- एते पाइ लऽ कऽ की करबहीं ?
मुरली- हमर सासु होस्पिटलाइज छै ।एतबे नै, जँ आइ टाकाक वेवस्था नै करबै तँ काल्हि राधा जहर खा लेतै ।
राजा- मुदा आइ-काल्हि तँ बैंको बंद छै ।एते बेसी रकम किओ देबो नै करतै ।(कने सोचैत ।) हँ एकटा रश्ता छै ।
मुरली- कोन ?
राजा- रश्ता तँ कने खतरनाक छै, मुदा टाका भेंटबाक हण्ड्रेड परशेन्ट गाइरेन्टी छै ।
मुरली- हम सब खतरा उठबै लेल तैयार छी ।हमरा केवल टाका चाही ।बस ।केनाहुँतो राधाकेँ जहर खाइसँ बचबैक छै ।
राजा- चल ।भेंट-घाँट कऽ टाका दिया दै छियौ ।
(दुनू उठि कऽ जाइत अछि ।पर्दा खसैत अछि ।)
***पट परिवर्तन***तेसर पट***
(मुरलीक घर ।राधा बैगमे कपड़ा राखि रहल अछि ।कपड़ा राखि चेन लगबैत अछि ।)
राधा- धन्यवाद भगवान ।छअए-सात महिनामे मुक्ति दिया देलौं ।बस किछुए घण्टा बचल अछि तकर बात एहि जेलसँ अजादी...नव दुनियाँसँ मिलन...(नम्हर साँस छोड़ैत ।) आह, जल्दीसँ रुपैया हाथमे आबि जाइ, बस ।
(हाथमे एटैची लेने मुरलीक प्रवेश होइत अछि ।)
मुरली- सब तैयारी भऽ गेल ने ?
राधा- हँ, सबटा चीज-बीत सैंता गेल ।हमरा जानैत तँ किछु नै छुटल, खाली टाका...
मुरली- चारि दिनसँ एकरे वेवस्थामे लागल छी ।(एटैत दैत) हे लिअ, पूरा-पूरी दस लाख अछि ।
राधा- (एटैची लैत ) एते पैघ एमाउण्ट कतऽसँ जोगार केलियै ?
मुरली- आब के देलकै, कतऽसँ एलै, एकर फेरमे अहाँ किए पड़ैत छी ? अहाँ आम खाउ, गाछ किए गानऽ लागै छी ।
राधा- तैयो बुझनाइ जरूरी छै ने ?
मुरली- जतऽ कतौसँ एलै, बड मोसकिलसँ एलैए ।अहाँ एतबे बुझू, हमरा लेल ई टाका बड महग पड़ल अछि ।बड किमती चीज बेचऽ पड़ल अछि एहि टाका लेल ।
राधा- किछु बेचैलए के कहने छलय ?उधारी कतौसँ वेवस्था करितौं ।बेचल वस्तु फेर भेटत की नै से के जानलकैए ?की बेचलियै ?
मुरली- फेर वएह बात ।अहाँकेँ टाका चाही छल, से भेट गेल ।आब बेसी जाँच-पड़ताल जुनि करू ।
राधा- ठीक छै...ठीक छै ।बेसी तमसाउ नै ।हम कथी लए जाँच-पड़ताल करब ।जे हमरा चाही छल से भेटिए गेल ।भगवान चाहथिन तँ बेचलाहा चीज फेर किना जेतै ।
मुरली- भगवान करथि जे अहाँक बात सत भऽ जाए ।अहाँ कहने रहियै जे अहाँकेँ लऽ जाइ लेल किओ एताह ।कखन धरि एताह ?हमरा कतौ जाइक छै ।सवेरे आबितथि तँ भेट कऽ लितियै ।
राधा- आबति हेतै ।दू घण्टा पहिने घरसँ चलि देने छलै ।(कने रुकैत ।) चाह पीबै की ?
मुरली- नै ।एखन चाह छोरू ।कने पानि पिया दिअ ।घबराहटसँ कण्ठ सूखि गेल अछि ।
(राधा जगसँ पानि ढारि पिबैत अछि ।)
राधा- कोन कारणसँ घबराहट भऽ रहल अछि ?
मुरली- कारण एकटा रहय तखन ने कहब ।मारिते रास कारण अछि ।पहिल कारण तँ अहाँ जानिते हएब ?
राधा- की ?
मुरली- आब अहाँ बिन हम कोना रहबै ?हमरा अहाँ सिनेह दिअ वा नै दिअ, हम तँ अहाँसँ बड सिनेह करैत छी ।प्रेम तँ हम कऽ लैत छी, मुदा पाइ... पाइये बेर पिछड़ि जाइ छी ।भगवानो बड पैघ खेलाड़ी छथि ।हमरा मोनमे प्रेमक सागर तँ दऽ देलखिन, मुदा टाकाक खत्तो-खुत्ती नै देलखिन ।
राधा- की करबै ?दुनियाँमे सब अमीरे तँ नै भऽ जाइ छै ।जखन हाथक पाँचो अंगुरी बराबर नै होइ छै तँ एक समाजक सब लोक कोना बराबर हेतै !ओनाहितो एक-दोसराक मुल्यांकनक लेल विविधता तँ जरूरिये छैक ।
राधा- कहि तँ ठीके रहल छी, मुदा आब एहन कोनो बन्हन नै छै ।आब नारी मुक्त गगनमे विचरण करै बला चिड़ाँइ बनि गेल छै ।आब कोनो पिंजरा ओकरा बन्न कऽ नै राखि सकैए ।ने सासुर आ ने सासुरक लोक ।
मुरली- जे नारी सासुरक प्रति एहन सोच राखैत अछि ओकर जिनगी दुखसँ भरि जाइ छै ।जकरा अपन पतिक प्रति प्रेम नै रहै छै ओ नारी डगराक बैगन बनि जाइ छै ।ने इम्हरके, ने उम्हरके ।किम्हरोके नै रहै छै ।नैहर-सासुर सब दुआरि ओकरा लेल बन्न भऽ जाइ छै ।ओकरा गलत नजरिसँ देखल जाइ...
(श्यामक प्रवेश होइत अछि ।श्यामकेँ देख मुरली चुप भऽ जाइत अछि ।राधा आगू बढ़ैत अछि ।)
राधा- आउ...आउ ।अहींक बाट जोहि रहल छलौं ।माए लेल टाकाक जोगार भऽ गेल अछि ।आब चलैयेक मानि रहल ।
श्याम- (प्रसन्न होइत)एँ, भऽ गेलै जोगार ।बड खुशीक बात ।कमाल कऽ देलियै अहाँ ।
(मुरलीक मोबाइल टनटना उठैत अछि ।)
मुरली- (मोबाइल उठबैत) हँ...कहू डाक्टर साहेब...अच्छे ठीक छै...ठीक छै हम आबैत छी ।अहाँ तैयारी करू ।(फोन काटि कऽ राधा दिस देखैत अछि ।)राधा, हम जा रहल छी ।पाहुनकेँ खुआ-पिया दियौन ।कने सुस्ता लेथिन तखन चलि जाएब ।हमरा आबैमे देर लागत ।घरक चाभी राजाकेँ दऽ देबै ।
राधा- ठीक छै ।अहाँ निश्चिन्त भऽ जाउ ।हम चाभी दऽ देबनि ।
(मुरली चलि जाइत अछि ।राधा आ श्याम एक-दोसरक बाँहिमे बन्हा जाइत अछि ।)
राधा- कते दिन बाद ई सुखद स्पर्श भेल अछि ।मोन होइत अछि एहिना जिनगी गुजारि दी ।
श्याम- बड तड़पेलौं अहाँ ।आब तँ अपने दुनूक राज चलतै ।चिन्ता-फिकीर जुनि करू ।आब तँ सब दिन शहरमे सब संसाधनक बीच एहन-एहन सुखद स्पर्श होइते रहतै ।
राधा- हमरा तँ एतऽ साँस फूलऽ लागैत अछि ।(दुनू अलग होइत अछि ।) चलू हाथ-मूँह धोइ लिअ ।अहाँक पसीनक तरकारी बनेने छी ।खा-पी लिअ तखन चलब ।
श्याम- हे, ई सब झंझट छोरू ।खान-पान रश्तोमे हेतै ।जल्दीसँ जल्दी एतऽसँ मुक्ती लिअ ।आइ साँझ धरि पहुँचि जेबै तँ आइये वियाहो कऽ लेब ।
राधा- एते धड़फड़ाइ किए छी !आब कोनो तरहक वाधा-विध्न नै छै ।वियाह तँ हेबे करतै ।नै खएब तँ नै खाउ ।कमसँ कम हमरा श्रृंगारो-पटार तँ करऽ दिअ ।चलैक तँ छैहे ।
श्याम- अहाँकेँ श्रृंगार-पटारक कोन जरूरति अछि ।अहाँ अपने सब श्रृंगारक बाप छी ।सुन्दरतामे अहाँकेँ के पछाड़ि सकैए ?इएह रूप तँ हमर मोनकेँ घायल केने जा रहल अछि ।मोन करैत अछि एखने पजिया ली ।
राधा- हेऽऽ, बेसी रोमान्टिक बात नै बनाउ ।ई मक्खन लगबैक कोनो जरूरति नै छै ।(एटैची दिस देखबैत )ओहि एटैचीमे पूरा-पूरी दस लाख टाका अछि ।सम्हारि कऽ राखि लिअ ।हम फट दऽ तैयार भऽ झट दऽ आबै छी ।
श्याम- ठीक छै, जाउ ।बेसी देर नै करब ।कने जल्दीए आएब ।
(राधा चलि जाइत अछि ।राजाक प्रवेश होइत अछि ।)
राजा- (श्यामकेँ देखि कऽ) अहाँ के छी ?अहाँकेँ नै चिन्हलौ ।
श्याम- हम राधाक नैहरसँ आएल छी ।हुनकर माएक मोन खराप छै ने, तेँ विदागरी करबै लेल आएल छी ।
राजा- ओऽऽऽ... बुझलौं ।आबैमे कोनो प्रकारक दिक्कत-सिक्कत तँ नै ने भेल ?
श्याम- नै नै ।कोनो दिक्कत नै भेल ।
राजा- भौजीक माए केहन छथिन ?
श्याम- केहन छथि से की बताउँ ।हालत बड नाजूक छै ।राधासँ दूर भेलाक बादसँ बड तड़पैत छलथि ।खाएब-पियब, सूतब-उठब सब बिसरा जाइत छलनि ।आखिर प्रेम तँ प्रेम होइ छै ।आब राधा जेतीह तँ सब ठीक भऽ जेतै ।
राजा- हँऽऽऽ, ठीक तँ भैये जेथिन ।मुदा भौजीक एलासँ तड़पै छलथि, से नै बुझलौं ।बिमारी तँ इम्हर आबि कऽ भेलनि, तखन शुरूएसँ प्रेमिकासँ दूर भेल प्रेमी जकाँ किए तड़पै छलथि ।
राज- कोन होस्पिटलमे छथिन ?
श्याम- अपने शहरमे छथिन ।
राजा- (आश्चर्यचकित होइत) अपने शहरमे !अहाँक शहरमे किमोथेरेपी होइ छै ?
श्याम- हँ...नै...हँ...हँ...
राजा- हे, बेसी घिघियाउ नै ।अहाँक बातसँ हमरा दालिमे किछु काला बुझाइत अछि ।
श्याम- (गप बदलबाक चोष्टा करैत) हँ, कारी छै ने ।कारी खूनक उल्टी होइ छन्हि ।खून खराप...मने कारिये भऽ गेल छनि ने ।
राजा- खून कारी भऽ गेल छनि !हमरा तँ विश्वास नै होइत अछि ।हमरा तँ अहाँ छद्म बुझाइत छी ।आइसँ पहिने अहाँकेँ कहियो नै देखने छलौं ।मुरलीक वियाहोमे तँ नहिये छलियै अहाँ ?
श्याम- हँ ओ जे छै से...मने जे...
(हाथमे बैग लेने राधाक प्रवेश होइत अछि ।)
राधा- चलू श्याम ।हम तैयार छी ।
श्याम- हँ हँ, जल्दी चलू ।ट्रेन छूटि जाएत ।
राधा- देउर जी ।घरक चाभी राखि लिअ ।(चाभी दैत अछि ।राजा लऽ लैत अछि ।)अहाँक भाइ जी कखन धरि एताह ?
राजा- जानि नै ।एताह कि नै एताह से तँ भगवानेक हाथमे छनि ।
राधा- भगवानक हाथमे छनि ! मने नै बुझलौं ।
श्याम- की अने-मनेक चक्करमे पड़ै छी राधा ।जल्दी चलू ।देर भऽ रहल अछि ।साँझमे मंदीरो परहक काज फरियेबाक अछि ।
(राधा बैग उठा कऽ चलि दैत अछि ।राधाकेँ आगू बढ़ैत देरी, राजा भोकारि पाड़ि कानऽ लागैत अछि ।कानब सूनि राधा रूकि जाइत अछि ।)
राधा- जा...अहाँ तँ छोट-छीन नेना जकाँ कानऽ लागलियै ।एना एक-बएग किए कानऽ लागलियै ?
श्याम- कोन चक्करमे पड़ि रहल छी राधा !कानै छै तँ कानऽ दियौ ।हमर कोनो किछु लऽ रहल छै ।छोरू ई सब, जल्दी चलू ।
राजा- हँ...हँ...चलि जाउ ।यौ सरकार लऽ जैयौ हिनका ।देर जुनि करू...हिनकर माएक प्राण छुटल जा रहल छनि ।जाउ-जाउ, दोड़ल चलि जाउ ।अहाँ जाइये लए छी, जाउ ।एतऽ संसार उजरि रहल छनि तकर कोन चिन्ता, कथीक फिकीर ?अरामसँ जाउ ।शौकसँ जाउ ।
राधा- ककर संसार उजरि रहल छै ?
राजा- अहाँक संसार उजरि रहल छै, और ककर उजरतै !मुरलीक जीवन उजरि रहल छै ।
राधा- हमरा चलि गेलासँ हुनक संसार उजरि जेतै, एहन सन कोनो बात तँ नै बुझना जाइत अछि हमरा ।
राजा- हँ हँ ।अहाँकेँ तँ नहियें बुझाएत ।आँखिपर अन्हरजाली जे लागल अछि ।हाय रे विधाता !केहन मौगीक रचना केलहो !एतऽ पतिक जिनगीपर ग्रहण लागल छै तकर कोनो चिन्ता नै छै, मुदा माएक जिनगी लेल दौड़ल जा रहल छै ।हाय रे विधाता !के बुझहेतै ई मोगीकेँ !
राधा- की भेलै हमर पतिक जिनगीकेँ ?
राजा- एखन धरि तँ किछु नै भेलै, मुदा अहाँकेँ गेलाक बाद हेतै ।
राधा- किए हेतै ?बातकेँ गोल-गोल नै घुमाउ ।सच्चाइ कहू, की बात छै ?
राजा- सच्चाइ...अहाँ सच्चाइ सुनऽ चाहैत छी तँ सुनू ।अहाँकेँ बूझल अछि जे अहाँकेँ हाथक एटैचीमे 10 लाख टाका कतऽसँ एलै ?कोना वेवस्था भेलै ?
राधा- नै ।
राजा- अहाँकेँ पाइ देबाक लेल ओ अपन किडनी बेच रहल अछि ।
राधा- (आश्चर्यसँ)किडनी !
राजा- हँ किडनी ।पाइ नै भेटलापर अहाँ जहर खा लितियै ।मुरली एहि बातसँ डेरा गेल छल ।पाइक वेवस्था नै भेलै ।थाकि-हारि कऽ 10 लाखमे किडनीक सौदा केलकै ।आइ अपन किडनी देबऽ लेल डाँक्टर लऽग गेल अछि ।(कने रुकि कऽ !)भौजी ओ बड प्रेम करैत अछि अहाँकेँ ।आबो तँ ओकरा चिन्ह जैयौ ।
राधा- (कानैत) हे दाता दीनानाथ ।ई केहन अपराध करबा देलहो ? हमरा टाका नै चाही ।हमरा हमर पति चाही ।जाउ...जाउ राजा...रोकू अपन भैयाकेँ ।
(राजा दौड़ल चलि जाइत अछि ।)
श्याम- ई कोन टाटक लाधि देलियै !अहाँ हमरा संग चलू ।ओकरा मरऽ दियौ ।हमरा-अहाँकेँ कोन फर्क पड़ै छै ।लोक शेर संग रहै छै, कुकुर विलाइ संग...
(राधा श्यामकेँ एक चमेटा लगबैत अछि ।)
राधा- चुप ।बड भेलौ तोहर खेल ।आब जँ हमर सोहागकेँ उल्टा-सीधा कहबें तँ तोहर प्राण हारि लेबौ ।
श्याम- सोहाग...केहन सोहाग ?तोहर सोहाग हम छी ।तूँ हमर बाँहि लेल बनल छें, हम तोरा लेल ।हमर परतर ओ मुरलिया की करतै ?
श्याम- एना एकार पारनाइ नीक लागैत अछि की ?
राधा- एखन तूँ हमर आँखिक सोझासँ झटि जो ।एखन हमरा मात्र हम पति देखाइत अछि ।ओकरे चिन्ता अछि ।
श्याम- की भऽ गेलौ तोरा राधा ?एना किए बाजै छेँ ?लागै छै तोरापर किओ डाइन-जोगिन कऽ देलकौ ।
राधा- डाइन-जोगिन तँ एते दिन केने छलै ।एते दिन हम दोसरक वशमे छलियै ।आइये तँ हमर नीन्न टूटल अछि ।आइये तँ सेनूरकेँ चिन्हलौं हम ।
श्याम- सेनूरक चक्करमे पड़ै बाली तँ तूँ नै छलेँ ।तूँ हीं तँ कहै छलही (राधाक बाजैक स्टाइलमे) "सेनूरक मोले की छै ?वएह पाँच-दस टाका ।"
राधा- ओ हमर नदानी छल ।सचमे सेनूरक कोनो मोल नै छै, किएक तँ सेनूर अनमोल छै ।जा धरि बजारमे बिकैत छै, डिब्बामे बन्द रहै छै, ता धरि मात्र पाँच-दस टाका ओकर मोल होइ छै, मुदा...मुदा जखन ओ कोनो नारीक सिंउथमे पड़ि जाइ छै तखन ओ अनमोल भऽ जाइ छै ।हम तँ आइ बुझलियै जे सेनूर अनमोल छै ।
श्याम- मुदा हम तोरा नै छोड़ि सकै छीयै ।हमरा तोहर रूप-यौवन पागल केने अछि।एकरा छोड़नाइ असम्भव छै ।
राधा- इएह तँ अन्तर छै तोरा आ मुरलीमे ।तूँ हमर देहसँ प्रेम करै छें आ मुरली हमर आत्मासँ सिनेह करैत छथि ।
श्याम- मुदा हमरा लेल तोरा छोड़नाइ कठिन छै ।
राधा- छोड़ऽ पड़तौ श्याम, छोड़ऽ पड़तौ ।सब युगमे श्याम राधासँ मात्र प्रेमे केलकै, वियाह नै ।
श्याम- तूँहीँ तँ कहै छलहीं जे आब इतिहास बदलऽ पड़तै ।आब श्याम राधाकेँ छोड़ि कऽ नै पड़ा सकै छै ।
राधा- कहैत छलियै, मुदा सब बेर श्याम राधाकेँ ओकर हालतमे छोड़ि देलकैए ।इहो बेर छोड़तै तँ कोनो जुलुम नै हेतै । मुदा सब बेर मुरलीक अवाज राधाक संग रहलै ।सब युगमे राधाकेँ मुरलिये आकर्षित केलकै ।राधा श्याम लेल नै, मुरली सूनै लेल नाचै छलै ।तेँ इहो युगमे (अपना दिस देखबैत) ई राधा अपन मुरलियेक संग रहतै ।
श्याम- एखनो समय बचल छै राधा ।सोचि ले ।हमरा संग रहलासँ आधुनिक सुख-सुविधा भेटतौ ।
राधा- हमरा कोनो सुविधा नै चाही ।सबसँ पैघ सुख पति होइ छै ।पतिक संग सबसँ पैघ सुविधा भेटै छै ।
श्याम- मुदा एतऽ गोइठा ठोकऽ पड़तौ ।चुल्हिक धुआँ पिबऽ पड़तौ ।
राधा- मंजूर अछि ।जँ पति पानि ढारैत रहय तँ गोइठो ठोकि लेब ।पतिक बाँहिमे चल्हिक धुआँ अगरबत्ती सन गमकऽ लागैत अछि ।
श्याम- मुदा...
राधा- मुदा किछु नै ।किछु भऽ जाए हम पुरना सेनूर मेटा कऽ नवका सेनूर नै लगबै ।(दुनू हाथ जोड़ैत) हम दुनू हाथ जोड़ै छियौ ।तूँ जो ।हमरा अपन पतिक संग खुशी-खुशी रहऽ दे ।
(राजा आ मुरलीक प्रवेश होइत अछि ।मुरलीकेँ देखिते राधा मुरलीकेँ भरि पाँज कऽ पकड़ि लैत अछि ।राजा आ श्याम थपड़ी बजबऽ लागैत अछि ।)
श्याम- वाह ।आइ हमर आँखि खुलि गेल ।(मुरली दिस घुमैत) सचमे झा जी अहाँ जीत गेलौं ।हमर पाँच सालक प्रेमकेँ अहाँक सात मासक प्रेम हरा देलक ।
राजा- प्रेम हार-जीत नै होइ छै श्याम बाबू ।प्रेम, प्रेम होइ छै ।सभक लेल बराबर ।एतऽ तँ सेनूर अहाँक प्रेमकेँ हरेलक अछि ।
श्याम- मुदा राधाक माँग तँ एखन धरि खालिए छै ?
मुरली- सेनूर लगेलाक बाद माँथ दर्द करऽ लागैत छनि ।
श्याम- एहन कोनो बात नै छै पाहुन ।हमर शर्त छलै तेँ सेनूर नै लगबैत छलै ।(अपन जेबीसँ सेनूरक डिब्बा निकालि कऽ मुरली दिस बढ़बैत अछि ।) लिअ...आइ शुभ दिन अछि ।सेनुरा दियौ राधाकेँ ।भरि दियौ राधाक उदास सिंउथ ।
(मुरली सेनूरक डिब्बा लऽ लैत अछि ।एक चुटकी सेनूर राधाक माँगमे दऽ दैत अछि ।राधा मुरलीक पएर छू प्रणाम करैत अछि ।)
राधा- हम अहाँकेँ तड़पाबैत रहलौं ।अपन प्रेम कहियो नै देलौं ।हमरा माँफ कऽ दिअ ।
मुरली- (राधाक बाँहि पकड़ि उठबैत)देर एलौं दुरूस्त एलौं ।अहाँ कोनो गलती करबे नै केलौं तँ हम माँफी कथीक देब ।अहाँ सदिखन हमर करेजमे छी आ सदिखन रहब ।
(राजा आ श्याम थपड़ी बजबैत अछि ।)
राजा- इति विवाह सम्पन्नम् ।फूल, माला, मण्डपक झंझट खतम ।
(सब हँसऽ लागैत अछि ।)
श्याम- रुकू...रुकू, एते जल्दी खतम नै करियौ ।एखन शिमला दर्शन बाँकिए छै ।(राधा दिस घुमैत) की राधा, शिमलामे हनीमून मनबै लेल जाइक छै ने ?
राधा- धत्, लाजो नै होइ छौ ।
(सब ठहक्का मारि हँसऽ लागैत अछि ।धीरे-धीरे पर्दा खसैत अछि ।)
अमित मिश्र


c: text/html

text:
अषाढ ३१ गते,त्रिभुवन विश्वविद्यालय, इन्जिनियरिङ अध्ययन संस्थान कएने शुल्क बृद्धि फिर्ताक माग करति पर्वाञ्चल क्याम्पस, धरानक विद्यार्थी आमरण अनसनमे बैसलअछि ।
त्रिभुवन विश्वविद्यालय सिनेट इन्जिनियरिङ अध्ययन संस्थान अन्तर्गतके सम्पूर्ण क्याम्पससभके शुल्क अषाढ महिनासँ लागू होबऽजका बृद्धि कर्वाक निर्णय कएनेछल । शुल्क बृद्धिके निर्णय लगते विद्यार्थीसभ विरोधमे उत्रलअछि ।
शुल्क बृद्धि अवैज्ञानिक भेल कहति नेवि संघके सरोज अधिकारी आ अखिल क्रान्तिकारीके कृष्णराज न्यौपाने इन्जिनियरिङ अध्ययन संस्थान पूर्वाञ्चल क्याम्पस, धरानमे अषाढ २९ गतेसँ आमरण अनसनमे बैसलअछि ।
शुल्क बृद्धि फिर्ताक लेल अयसँ आगा प्रशासनमे तालाबन्दी कऽर लगायतके विरोध कार्यक्रम कएलाकऽबादो सुनुवाइ नै भेलाकऽबाद बाध्य भऽक आमरण अनसनमे बैस परल पूर्वाञ्चल क्याम्पस धरानके नेवि संघ पूर्वसभापति आकाश उप्रेती जानकारी करौलनिअछि ।
शुल्क बृद्धि फिर्ताके माग करति विद्यार्थी अनसनमे0
अषाढ ३१ गते,त्रिभुवन विश्वविद्यालय, इन्जिनियरिङ अध्ययन संस्थान कएने शुल्क बृद्धि फिर्ताक माग करति पर्वाञ्चल क्याम्पस, धरानक विद्यार्थी आमरण अनसनमे बैसलअछि ।

robotstxt: allowed

filter: keep


text:
A Great Village of Mithila
Friday, October 11, 2013
Wednesday, October 9, 2013
लाजे हम भागि गेलौ :- सत्यनारायण झा
मेघनाद वद्ध नाटक के विषय मे कहैत छलौ ,एहि टीम मे जीवानंद मिश्र ‘जीवन’रावण
,हम राम आ भगवान मेघनाद बनल रहथि |एहिना विभिन्न पार्ट मे विश्वनाथ मिश्र उर्फ शंकरजी ,विजयनाथ झा ,भवनाथ मिश्र ,मुक्ति नारायण ,मोहन झा आदि सभ रहथि |मास्टर नर्सिंग नारायण मिश्र ,विद्यार्थी बहुत मेहनत करैत छलाह ओ पार्टो
लैत छलाह आ कास्टिंग सेहो तैयार करैत छलाह |नाटक नियत समय पर प्रारम्भ भेल |पुरा फिल्ड लोक सं भरल |४५ वर्ष पहिनेक किस्सा छैक |टेक्निक त’ ओतेक डेवलप नहि रहैक आने लोके ओतेक बुझैक ,जैह देखै से अजूबा लगैक |रावणक आवाज माइक पर लगैक जेना साक्षात रावण छैक |लक्ष्मण आ मेघनाद के युद्ध भ’ रहल छलैक आ मेघनाद शक्ति वाण के प्रयोग क’ देलकै आ लक्ष्मण मूर्छित भ’ जाय छैक |ओकर बाद रामक बिलापक सीन रहैक |जीवानंद जी रावण बनल रहथि ओ एकटा चादरि देह पर लय माइक पर गेलाह आ जनता के संबोधन केलनि जे सभ लोक शांत भ’ बैसू कारण एखुनका दृश्य राम विलाप अत्यंत मार्मिक आ सुन्दर अछि ,नाटकक अहम् भाग अछि ,पुरा श्रोता शांत ,यद्यपि जीबन जीक उद्घोषणा हमरा ठीक नहि लागल कारण ओ स्वं रावण छलाह ,हमरा समय नहि छल |स्टेज पर गेलौ |पार्ट ततेक नीक भेलैक जे बहुत लोक क’ नोर खसय लगलनि |पुरा श्रोता ग़मगीन भ’ गेलाह |आब असली बात पर अबैत छी |अंतिम सीन मे राम रावण क’ युद्ध होयत रहैक |अंत मे राम याने हम एकटा तीर रावण पर चला देलियैक |रावण के पेट मे लगलैक ,रावण राम के दुर्वचन कहैत पेट पकरि कहरति चारुकात घुमैत छैक आ रावण के पेट सं शोनितक धार फुटैत छैक आ ओ खासि परैत छैक |शोनितक बेलून ततेक नीक सं सेट रहैक जे लोक के भेलैक जे सही मे तीर लागि गेलैक आ सही शोणित खसैत छनि |दर्शक मे हल्ला उठि गेलैक |बहुत जोर हल्ला उठलैक |उद्घोषक कमलनाथ जी कतबो शांत करथीन मुदा लोक शान्ते नहि होयक |आगा के पार्ट रुकल रहैक |अंत मे रावण स्वं उठि लोक के शांत केलनि |रावण के उठैत हम लाजे पर्दा के पाछू भागि गेलौ आ लोक शांत भेलैक कि रावण फेर मूर्छित भ’ खसि परला |हमरा हिम्मत नहि भेल जे स्टेज पर जायब |हम पाछू सं माइक सं एनाउंस क’ देलियैक जे नाटक समाप्त भ’ गेल आ श्री रोहणी रमण झा सं प्रहसनक आनन्द लिअ |पर्दा खासा देलियैक |
सत्यनारायण झा के फेसबुक वाल सँ साभार
Saturday, April 6, 2013
Thursday, January 24, 2013
गामक प्रसिद्ध गुमती पोखर
पछवाड़ी दुर्गास्थानक नवनिर्मित भवन
Tuesday, December 18, 2012
विजय दिवस सैनिक परिजन के सम्मानित कायल गेल
अहि अवसर पर अखिल भारतीय पूर्व सैनिक सेवा परिषद द्वारा सैनिक के परिजन के शॉल द क सम्मानित कायल गेल। अहि में दानापुर, पटना आ जिला स अनेको सैनिक के परिजन उपस्थित छला। शहीद उमेश कुमार झा क पत्नी सुनीता देवी, मनोज कुमार झा क पत्नी उषा देवी, हरिवंश सिंह क पत्नी सविता देवी, त्रिवेणी पांडे क पत्नी मालती देवी, उमाकांत राय क पत्नी मीना देवी, इन्द्रजीत सिंह क पत्नी उर्मिला देवी आ सिपाही बी.के. ठाकुर क पुत्री डॉली कुमारी के सूबेदार रामाश्रय पांडे, असिस्टेंट कमांडेंट प्रवीण कुमार योगी पासवान, नायब सूबेदार सियाराम सिंह, महंथ चिरंजीव आदि सम्मानित केलैनी।


text:
हलहोरिमे फेकुओ दिल्लीक रैलीमे जाइक विचार केलक। परसू सौझुका गाड़ी सभ पकड़त।
दिल्लीक लड्डूक बात फेकुआकेँ बुझल। तेँ खाइक मन रहै। अबसर भेटल छलै। किएक तँ ने
गाड़ीमे टिकट लागत आ ने संगबेक कमी। मात्र चारि दिनक खेनाइ टा अपन खर्च। गाड़ीमे लोक
बेसी खाइतो नहि अछि किएक तँ पेशाब-पैखानाक समस्या रहै छै। फेकुआ माएकेँ कहलक- “माए
,
परसू दिल्ली जेबउ। बटखरचाक ओरियान कऽ
दिहेँ
?”
माए बाजलि- “की सभ लेबही?”
फेकुआ कहलक- “दू सेर चूड़ा लऽ कऽ डाॅक्टर सहाएब नागेंद्र
जी चलैले कहलखिनहेँ। हमरो दू सेर चूड़ा कूटि दिहेँ।”
फेकुआक बातक विश्वास माएकेँ नहि भेलै। मने-मन सोचलक
जे दू सेर चूड़ा तँ एक दिनमे लोक खाइत अछि। चारि दिन केना पुरतै? फेर मनमे एलै जे दू सेर चूड़ो आ चारि-दुना
आठटा रोटियो पका कऽ दऽ देबै। कहुना भेलै तँ रोटी सिद्ध अन्न भेलै।
गाड़ी अबैसँ पहिनहि जुलूसक संग फेकुआ स्टेशन पहुँचल।
जिनगीक पहिल दिन फेकुआ गाड़ीमे चढ़त। प्लेटफार्मपर भीड़ देखि फेकुआक मन घबड़ेबो करै आ
उत्साहो जगै जे एत्ते लोक चढ़त से हेतै आ हमरा बुत्ते की नहि चढ़ि हएत। निरमली-सकरीक
बीच छोटी लाइन। गाड़ियो छोटकिये। मुदा सकरीसँ दिल्लीक लेल गाड़ियो बड़की आ लाइनो
बड़की। गाड़ीमे चढ़ि फेकुआ सकरी पहुँचल। दिल्लीक गाड़ी लगले रहै। हाँइ-हाँइ कऽ निरमलीक
गाड़ीसँ उतरि दिल्लीवाली गाड़ीमे सभ चढ़ल। गाड़ी खुजल।
ओना सकरीसँ दिल्ली जाइक लेल चौबीस घंटा लगैत। मुदा
आइ से नहि भेल। चालीस घंटामे पहुँचल। मुदा चालीस घंटा केना बीतल से फेकुआ बुझबे ने
केलक। हलहोरियेमे पहुँचि गेल। ने एक्को बेर खेलक आ ने पानि पीलक। मुदा तैयो भुख
बुझिये ने पड़ए। गाड़ीसँ उतड़ै काल फेकुआ खिड़की देने प्लेटफार्म दिस तकलक, जेरक-जेर सिपाही घुमैत। मुदा फेकुआक नजरि कतौ नहि अँटकि,
मोटका सिपाहीपर अँटकल। ओकर मनही पेटपर
नजरि गेलै। तइ परसँ छअ आंगुर चाकर ललका बेल्ट। जे बेर-बेर निच्चाँ ससरैत। चानि
परसँ पसीनाक टघार। दस किलोक बन्दुक कान्हमे लटकल। मुदा तखने नागेन्द्र जी सेहो अपन
छबो संगीक संग हाथसँ सभकेँ उतड़ैक इशारा दैत। धड़फड़ा कऽ फेकुओ उतरल।
प्लेटफार्म टपि जहाँ फेकुआ मुसाफिर खाना प्रवेश करए
लगल आकि ममिऔत भायपर नजरि गेलै। ममिऔत भाय रतना चरिपहिया गाड़ीक ड्राइवर। अपना
मालिककेँ गाड़ी पकड़बैले आएल। भायपर नजरि पड़िते फेकुआ गोर लगलक। गोर लागि लालकिला
मैदान दिसक रास्ता धेलक। पाछूसँ झटकि कऽ आगू बढ़ि रतना फेकुआसँ घरक कुशल पूछलक।
कुशलक जबाब नहि दऽ फेकुआ कहलक- “काल्हि साँझ धरि लाल किला मैदानमे रहब तेँ ओतै
अबिहह। अखन नै रुकबह।”
“कनी चाहो पीबि ने ले?”
“नै अखन कुछो नै पीबह।”
फेकुआ बढ़ि गेल। मुदा रतनाकेँ पाछू घुमैक डेगे ने उठै।
फेकुए दिस तकैत। मने-मन विचारए लगल जे हो न हो काल्हि भेँट नहि हुअए। ओत्ते लोकमे
के कत्तऽ रहत तेकर कोन ठीक। तहूमे सौझुका बात कहलक। दिल्ली छिऐ। कोन ठीक जे बिजलीक इजोत
रहतै की नहि। एत्ते लोकमे तँ दिनोमे अन्हरायले रहत। एक्को दिन मेजमानियो ने
करौलिऐ। गाममे दीदी सुनत तँ की कहत? ओ की कोनो दिल्लीकेँ दिल्ली बुझैत हएत। ओ तँ गामे जकाँ बुझैत हएत। जहिना गाममे
सभकेँ सभ चिन्है छै तहिना। मुदा ई तँ दिल्ली छी। भाड़ाक एक कोठरीमे सोहर गाओल जाइत छैक आ दोसरमे
कन्नारोहट होइ छै। विचित्र स्थितिमे रतना पड़ि गेल। आइ धरि रतनाक बुधिपर एहेन
भार कहियो नहि पड़ल। एकाएक मनमे एलै जे कौल्हुका छुट्टी लऽ कऽ भोरे फेकुआक भेँट
करब। भेँट भेलापर लालकिला, जामा
मस्जिद देखा देबै।
दोसर दिन भोरे रतना फेकुआक भेँट करै बिदा भेल। लाल
किला मैदान पहुँचते भेँट भऽ गेलै। भेँट होइते दुनू भाइ गामेक बसिया रोटी खा पानि
पीलक। भरि दिन संगे, रैली
समाप्त कऽ दुनू गोटे डेरापर आएल। पैघ सेठक ड्राइवर रतना, तेँ डेरो नीक। सभ सुविधा। मुदा रतनाक डेरासँ फेकुआक
मनमे खूब खुशी नहि भेलै। मन पड़ि गेलै माइक ओ बात जे सदिखन बजैत- “अनकर पहीरि कऽ
साज-बाज छीनि लेलक तँ बड़ लाज।” अपना
जएह रहए ओइसँ सबुर करी। मुदा माइयक बात फेकुआक मनमे बेसी काल नहि अँटकल। किएक तँ
तीन दिनसँ नहाएल नहि छल। जइसँ देहमे लज्जतिये ने बूझि पड़ै। रतनाकेँ कहलक- “भैया,
पहिने हम नहेबह। बिना नहेने मन खनहन
नै हएत। ओना ओंघियो लागल अछि। तेँ नहा कऽ खेबह आ भरि मन सुतबह।”
फेकुआकेँ रतना बाथ रुम देखा देलक। बिजली जरैत। पानि
चलैत बाथ रुम देखा रतना गैस चुल्हि पजारि भानस करए लगल। भरि मन फेकुआ नहाएल। मन
शान्त भेलै। मनमे उठलै जखन दिल्ली आबि गेलौं तँ किछु लैये कऽ जाएब। रतना लग
आबि बैसल। भानसमे देरी देखि रतना कहलकै- “बौआ देखही, ई दिल्ली छिऐ। ऐठाम लोक सोलह-सोलह घंटा खटैत अछि।
दरमाहाक संग ओभरटाइमोक पाइ भेटै छै। मुदा जिनगी जीबैक लूरि नहि रहने सभ चलि जाइ
छै। ने गामक कर्जसँ मुक्ति होइ छै आ ने अही ठाम चैनसँ रहैत अछि। भुतलग्गु जकाँ
सदिखन बूझि पडै़त छै। तोरा ऐ दुआरे कहि दै छिऔ जे तूँ अपन छोट भाए छियेँ।”
रतनाक बात सुनि कने-काल गुम रहि फेकुआ कहलक- “भैया,
तूँ सभ तरहे पैघ छह। जखन तोरा लग छी
तँ तोँही ने हमर नीक-बेजाए बुझबहक।”
फेकुआक बातसँ रतनाकेँ अपन जिम्माक भार बूझि पड़लै।
बाजल- “देखही बौआ, अखन जे
कहलिऔ से स्टील फैक्ट्रीक स्टाफक बात कहलिऔ। मुदा सभ एहने अछि सेहो बात नहि छै।
एहनो लोक अछि जे अपन मेहनत आ लूरिसँ गरीब रहितो अमीर बनि गेल। अपने इलाकाक ढोरबा
छी। जेकरा हम तँ ढोरबे कहै छिऐ मुदा ओ ढोढ़ाइ बाबू बनि गेल। जखन गामसँ आएल तँ
बौआ-ढहना कऽ चारि दिनक बाद ऐठीन आएल। ओकरा शैलूनमे नोकरी लगा देलिऐ। किछु दिन तँ
काज करैमे लाज होए। किएक तँ ओ धानुक छी। मुदा किछुए दिनक पछाति तेहेन हाथ
बैसि गेलै जे नौओ कऽ उन्नैस करए लगल। अपनो खूब मन लगए लगलै। दरमहो
बढ़ि गेलै। तीन सालक बाद जेना ओकरा ऐठीनसँ मन उचटि गेलै। सोचलक जे जखन लूरि भऽ गेल
अछि तखन कतौ कमा कऽ खा सकै छी। से नहि तँ गामेक चौकपर दोकान खोलब। अपना जँ दू पाइ
कम्मो हएत तइसँ की, समाजक उपकार तँ हेतै। सएह केलक। ले बलैया, गामक लोक कियो ठाकुर तँ कियो नौआ तँ कियो
हजमा कहए लगलै। घरक जनिजातिकेँ नौआइन कहए लगलै। सभसँ दुखद घटना तखन भेलै जखन
कथा-कुटुमैती आ जातिक काजसँ अलग कएल गेलै। मुदा
ओहो कर्म-योगी। गामकेँ प्रणाम कऽ अपन परिवारक संग दिल्ली शहर चलि आएल। वाह रे
वनक फूल, ऐठाम आबि कऽ अपन
शैलूनक कारोबार ठाढ़ कऽ लेलक।
छह टा स्टाफ रखने अछि। बहिनीक बिआह इंजीनियरसँ केलक। हमहूँ बिआहमे
रहिऐ।”
फेकुआ बाजल- “हमरो कोनो लाज-सरम नै हएत। जे काजमे
लगा देबह, हम पाछू नै हटबह।”
रतना- “परसू रवि छिऐ। हमरो छुट्टी रहत। ताबे दू दिन
अरामे कर।”
फेकुआ- “हमरा ओते सूतल नीक नै लगतह। चलि जेबह
बुलैले।”
रतना- “रौ बुड़िबक! गाममे लोक खिस्सा कहै छै जे
फल्लां तेहेन काबिल छै जे एक्के पाइमे बेचि लेतउ। मुदा ऐ ठीन सभ काबिले छै। तैं
देखबिही जे ऐ ठीन सभसँ पैघ कारबार मनुक्खेक खरीद-बिक्रीक छैक। देहाती बूझि कोइ ठकि
कऽ बेचि लेतउ। कहतौ जे हवा-जहाजक नोकरी धड़ा देबउ आ चलि जेमए आन देश।”
रतनाक बात सुनि फेकुआ क्षुब्ध भऽ गेल। मुदा मनमे एलै
जे जेना हम बेदरा रही तहिना भैया कहैए। मुदा किछु बाजल नहि। दम साधि कऽ रहि गेल।
तीन दिनक उपरान्त फेकुआ कपड़ा सिलाइक दोकानमे काज शुरू
केलक। दू हजार रूपैया दरमाहा। भिनसर छअ बजेसँ राति नअ बजे धरिक डयूटी। बीचमे एक
बेरि अधा घंटा जलखै करैले आ एक घंटा खाइ बेर छुट्टी। फेकुआक मनमे उठल जे ड्यूटी तँ
बीसो घंटा कऽ सकै छी मुदा सुतैक जे आठ घंटा छै से कना पुरत। मुदा फेर मनमे एलै जे
जखन दू पाइ कमाए चाहै छी तखन तँ सभ सुख-भोग कमबए पड़त। दोकानमे आठटा कारीगर। आठो
नोकरे। फेकुआ अनारी, तेँ
दोकानक झाड़-बहारसँ काज शुरू केलक। कपड़ा काटब आ सिलाइ मशीन चलौनाइ सेहो कने-कने
सीखए लगल।
दुइये माए-बेटा फेकुआ। दस साल पहिनहि बाप मरि गेल।
अपने दिल्ली धेलक आ माए गाममे। मुदा माइयो थेहगरि। पुरुखे जकाँ बोनि-बुत्ता करैत।
नोकरी होइते फेकुआकेँ माए मन पड़लै। माइये नहि गामो मन पड़ल। मन पड़ल गामक स्मृति।
माइक ममता जगि मनकेँ खोरए लगलै। मनमे उठए लगलै- परदेशियाक परिवारमे गेटक-गेट
कपड़ा.....राशि-राशिक चीज-बौस.. रेडियो, घड़ी, टी. वी, मोबाइल इत्यादि। केकरा नहि नीक वस्तुक
सेहन्ता होइ छै। मुदा ओहन सिहन्ते की जेकरा पुरबैक ओकातिये ने रहै। दू हजार महीना रूपैआक
गरमी फेकुआक मनमे तरे-तर चढ़ि गेल। केना नहि चढ़ैत? मुदा आमदनियेक गरमी चढ़ल, खर्चक पानि परबे ने कएल।
सोचलक जे सभसँ पहिने माएकेँ चिट्ठी लिखि जना दिऐ।
आठ दिनक बाद
फेकुआ रतनाकेँ कहलक- “भैया, हमरा
तँ लिखल-पढ़ल नै होइए। मुदा जखन नोकरी लागि गेल तँ माएकेँ जनतब देब जरुरी अछि। किएक
तँ ओकरा होइत हेतै जे कत्तऽ बौआइ-ढ़हनाइए। रतनोक मनमे जँचल। वी. आइ. पी. बैगसँ
पोस्ट-कार्ड निकालि रतना चिट्ठी लिखैले तैयार भेल। पुछलक- “बाज की सभ दीदीकेँ
लिखबीही?”
फेकुआ लिखबए लगल-
स्थान- दिल्ली
ता.- ०५.०६.२००७
माए,
गोर लगै छिऔ
भगवानक दया आ तोरा सबहक
असीरवादसँ तेहेन नोकरी भेटल जे कहियो मनमे नै आएल छल। दू हजार रूपैआ महीनाक तलब।
अपना कते खर्च हएत। जे उगड़त से मासे-मास पठा देबउ। बेङबा कक्काकेँ कहिअनि जे
चिमनीपर जा कऽ ईंटाक दाम बूझि अबैले। पहिने घर बना लेब। अपना चापा-कलो नै छौ,
सेहो गड़ा लेब। घरक आगू जे मलिकाबाक
चौमास छै, ओहो कीनि लेब।
तोहर फेकुआ
सात बजे भिनसर। मेघौन समए। कखनो कऽ सुरुज देखि पड़ैत
आ फेर झपा जाइत। झिहिर-झिहिर पुरबा हबा चलैत। पान-छअ गोटेक संग फेकुआक माए
रामसुनरि धन-रोपनी करए बिदा भेल। किछुए आगू बढ़लापर डाक-प्यूनकेँ देखलक। मुदा आन
स्त्रीगण जकाँ रामसुनरि नहि जे दिनमे दू बेर मोबाइलसँ तीन पन्नाक चिट्ठीे आ तइ परसँ जे समदिया
भेटल ओकरा दिया समाद पठौत। मनमे कोनो हलचल नहि। रामसुनरिक आगूमे आबि हँसैत
डाकप्यून कहलक- “काकी, फेकुआक
चिट्ठी एलौहेँ।” कहि झोरासँ
निकालि पोस्ट कार्ड देलक। छबो स्त्रीगण डाकप्यूनकेँ चारु भागसँ घेरि कऽ ठाढ़ भेल।
हाथमे पोस्ट-कार्ड अबिते रामसुनरिक मन बिहाड़िमे उड़ैत ओइ सुखल पात जकाँ जे
सरंगोलिया उठि अकासमे उड़ैत, तहिना
उड़ि गेल। जिनगीक पहिल पत्र। मनमे एलै जे पहिने केकरोसँ पत्र पढ़ा ली। ओना डाकप्यून
लगमे सँ चलि गेल। मुदा तेकर अफसोस नहि भेलै। किएक तँ जाधरि प्यून लगमे छल ताधरि
पत्र पढ़ेबाक विचार मनमे आएलो नहि छलैक। फेर मनमे एलै जे काज कामै नै करब। अखन
खूँटमे बान्हि कऽ रखि लै छी आ जखन निचेन हएब तखन पढ़ा लेब। सएह केलक।
गोसाँइ डुबैत रामसुनरि निचेन भेल। निचेन होइते चिट्ठी
पढ़बै लऽ श्याम ओइठाम बिदा भेल। श्यामोक घर लगे। पोस्ट-कार्ड हाथमे लऽ श्याम
सत्यनारायण कथा जकाँ पढ़ए लगल। मुदा दोसरे पाँति- दू हजार रूपैया महिना तलब- मे रामसुनरि ओझरा
गेलि। मने-मन सोचए लागलि जे छौड़ाकेँ घरक सोह एलै। बुधियो फुटैक उमेर भेल जाइ छै।
आब कहिया चेतन हएत। अगिला साल तक बिआहो कइये देबै। असकरे राकश जकाँ अंगनामे रहै छी।
लगले विचार बदलि गेलै। बुदबुदाए लागलि- केना लोक कहै छै जे मसोमातक बेटा दुइर भऽ
जाइ छै। विचारमे डुमल रामसुनरि। तइ बीच श्याम बाजल- “सभ बात बुझलिऐ ने काकी?”
श्यामक पुछबसँ रामसुनरिक भक्क खुजल। बाजलि- “बौआ,
चिट्ठी पढ़ल भऽ गेलह। की सभ छौड़ा लिखने
अछि?”
काकीक मनक बात नहि बूझि श्याम खौंझा गेल। मुदा किछु
बाजल नहि। चिट्ठीकेँ निच्चाँमे रखि श्याम ओहिना मुँहजबानिये कहए लगलनि। मुदा
पोस्ट-कार्डकेँ निच्चाँमे राखल देखि बेचारी रामसुनरिकेँ भेलै जे अपने दिससँ कहैए। जइसँ
विश्वासे ने भेलै। मुदा झगड़ो करब उचित नहि बुझलक। किएक तँ बेटाक पहिल चिट्ठी छी
तेँ अशुभ व्यवहार नीक नहि।
दोसर दिन एकटा पोस्टकार्ड कीनि रामसुनरि चिट्ठी पढ़बैयो
आ लिखबैयो लेल सोहन ऐठाम गेलि। दुनू पोस्टकार्ड- लिखलहो आ सौदो- रामसुनरि सोहनकेँ
दैत कहलक- “बौआ, पहिने पढ़ि कऽ
सुना दएह। तखन लिखियो दिहह।”
पत्र पढ़ि कऽ सोहन सुना देलकनि। समाचार सुनि
रामसुनरिक मन खुशीसँ उत्साहित भऽ गेलै। बाजलि- “बौआ आब चिट्ठी लिखि दियौ। सोहन
चिट्ठी लिखए लगल-
परमानपुर
ता. ०३.०७.२००७
फेकू।
असीरवाद।
अखन हम अपने थेहगर छी तेँ हम्मर चिन्ता जुनि कर।
रहैले घरो अछिये। एक घैल पानि इसकूल बला कल परसँ लऽ अबै छी वएह भरि दिन चलैत अछि।
तेँ पानियोक दिक्कत नहिये अछि। नहाइले धारो आ पोखरियो अछि। कहियो-काल बरखोमे नहा
लै छी। तेँ ऐ सभले तूँ चिन्ता किए करै छेँ? अखन खाइ-खेलाइक उमेर छौ। तेँ कमा कऽ जे मन फुड़ौ से
करिहेँ। अगिला साल धरि अबिहेँ, बिआहो कऽ देबउ। असकरे अंगनामे नीक नै लगैए।
माए, रामसुनरि
साल भरि बीत गेल। जहिना गाममे रामसुनरि अपना काजमे हेरा
गेलि तहिना दिल्लीमे फेकुओ। साले भरिमे फेकुआ कपड़ा सिलाइक कारीगर बनि गेल। अपना
देहक कपड़ा-लत्ता कीनैत-कीनैत फेकुआक सालो भरिक दरमाहा सठि गेल। माइक जिनगी तँ
जहिनाक तहिना रहल मुदा फेकुआक जिनगीमे बदलाब आएल। दुब्बर-दानर फेकुआ फूटि कऽ जुआन
भऽ गेल। कपड़ा सिआइक लूरि भेने आत्मबलो मजबूत भेलै। मुदा गामक जिनगी आ दिल्लीक
जिनगीक बीचक संघर्ष फेकुआक मनमे चलिते रहल।
रवि दिन। रतनो आ फेकुओक छुट्टी रहै। सूति उठि दुनू
ममियौत-पिसियौत विचारलक जे साल भरिसँ बगेरी नहि खेलौं। से नहि तँ आइ बगेरिये आनब। तइ
बीच रोडपर देखलक जे पुलिसक गाड़ी इम्हरसँ ओम्हर कऽ रहल छै। दुनू भाँइकेँ कोनो भाँजे
नहि लगै। कोठरीसँ निकलि रतना चाहबलासँ पुछलक। चाहबलासँ भाँज लगलै जे महल्लासँ एकटा
जुआन लड़की आ एकटा सेठक बेटाक अपहरण रातिमे भऽ गेलै। समाचार सुनि दुनू भाँइ डरा
गेल। बगेरीक विचार छोड़ि गामक गप-सप्प करए लगल।
रतना बाजल- “बौआ, तोरा साल लगि गेलह। एक बेर गाम जा सबहक भेँट केेने
आबह।”
गामक नाम सुनिते फेकुआक मन उड़ि कऽ दोसर दुनियाँ
पहुँचि गेलै। मन पड़लै- चिमनीक ईंटा....चापाकल....घरक आगूक चौमास। मन गामक सीमापर अॅटकि
गेलै। सीमा परसँ अंगना पहुँचैक साहसे ने होए। किएक तँ बाटेपर माएकेँ ठाढ़ भेल देखए।
की कहैत हएत माए? साल भरि भऽ
गेलै, ने एक्कोटा पाइ पठौलक आ ने एक्को खण्ड साड़ी। कहियो काल जे अस्सक पड़ैत हएत तँ
के दवाइयो आनि कऽ दैत हेतै। पौरुकाँ जे चिट्ठी आएल, तइ दिनसँ दोसर चिट्ठियो ने आएलहेँ। हमहूँ तँ नहिये
पठौलिऐ। छुच्छे चिट्ठिये लिखने की हेतै। मने-मन बुढ़िया सरापैत हएत। कहैत हएत जे
छौंड़ा ढहलेलक ढहलेल रहिये गेल। मुदा हमहीं की करब? छुच्छे हाथे गामे जा कऽ की करब? टिकटो जोकर पाइ नञि अए। चिन्ता आ सोगसँ
फेकुआक मन दबा गेल। कोनो बाटे ने सुझैत। मनक भीतर बिर्ड़ो उठि गेलै। बिर्ड़ोक
हवामे फेकुआक मन सोंगक तरसँ निकलि गेल। मनमे एलै जे गाम तँ गाम छी। जइठाम लोक माघक शीतलहरी आगि
तापि कऽ काटि लैत अछि। बिना कम्मल-सीरकक जाड़ बिता लैत अछि, गाछ तर जेठक रौद काटि लैत अछि। मुदा दिल्लीमे से हएत?
साल भरिक कमाइ साल भरिक मौसमक अनुकूल
कपड़ेमे चलि गेल। नहि लइतौं तँ सेहो नहि बनैत। लेलौं तँ गाम छुटि गेल। जहिना घनघोर
बादलक फाँटसँ सूर्यक रोशनी छिटकैत, तहिना फेकुओक मनमे भेल। रतनाकेँ कहलक- “भैया,
एकटा चिट्ठी लिखि दएह।”
लगेमे रतनाकेँ सभ
कुछ छलै। पोस्ट-कार्ड निकालि लिखैले तैयार भेल। फेकुआ लिखबए लगल-
दिल्ली
ता. ११.०८.२००८
माए,
गोड़ लगै छिऔ।
मनमे बहुत छल हेतौ जे तोरो
बेटा दिल्लीमे नोकरी करैत छौ। मुदा सभ हरा गेल। सिर्फ एक्केटा चीज बँचल जे ऐठाम–-दिल्लीसँ, ओइठाम-गाम धरि जीबैक
रस्ता धरा देत। तेँ खुशी अछि। हाथ खाली अछि। गाम केना आएब?
फेकुआ
चारिये दिनमे चिट्ठी माएक हाथ पहुँचल। चिट्ठी हाथमे
अबिते रामसुनरि निङहारि-निङहारि देखए लगलीह। छौड़ा कतौ अछि जीबैत तँ अछि। बेटा धन
छी। कतौ रहह। आब तँ फूटि कऽ जुआन भऽ गेल हएत। जहिना चाह-पान खा-पी बड़का लोकक धोधि फूटि
जाइ छै, तहिना तँ फेकुओकेँ भेल हएत। किएक तँ ओहो ने चाह-पान खाइत-पीबैत हएत।
गोराइयो गेल हएत। मोछो-दाढ़ी भऽ गेल हेतै। जहिना भगवान घरसँ पुरुख उठा लेलनि, तहिना
तँ फेरि दैयो देलनि। जुआन बेटापर नजरि पहुँचते रामसुनरिक मन खुशीसँ नाचि उठलै।
मने-मन बुदबुदाए लगलीह- दस बर्खसँ घरमे पुरुख नञि छल तेँ की कोनो पुरुखक घरसँ हमर
घर अधला चलल। संतोषे गाछमे मेबा फड़ैत छै। परसुका बात मन पड़लै। चाहक दोकानपर परसू
पंडी जी कहैत रहथिन जे ऐबेर शुरूहे अगहनसँ घन-घनौआ लगन अछि। हमहूँ फेकुआक बिआह
कइये लेब। बिआह मनमे अबिते सोचलक जे बहुत दिनसँ पाँच गोटेक अंगनामे हाथो नै धुऐलौं।
सेहो कइये लेब। समाजक भोजमे तँ नै सकब मुदा जहाँ धरि सकड़ता हएत, तइमे पाछुओ नै हटब। लोक ई नै बुझै जे
मसोमातक बेटाक बिआह होइ छै। डफरा-बौसली हवागाड़ी सेहो लइये जाएब। अनका जकाँ एक ढकियाक
मुँह नै पसारब। अपना बेटी-जमाएकेँ जे देत से देत। हम किए मंगिऔ। जे आदमी पोसि-पालि
कऽ एकटा मनुक्ख देबे करत तेकरासँ फेर की मंगिऔ? किछु नञि मंगबै। लूरि रहत तँ कामधेनु बना कऽ राखब
नहि तँ माटिक मुरुत रहत। एकाएक रामसुनरिक नजरि चिट्ठीपर पहुँचल। पोस्ट-कार्ड
निकालि हियासि-हियासि
देखए लगलीह। फुटा-फुटा करिया अक्षर तँ नहि बुझैत मुदा कृष्ण जकाँ कारी मुरुत जरुर बूझि पड़ैत।
चिट्ठी पढ़ाबै लऽ रामसुनरि बिदा भेल। अंगनासँ निकलिते मनमे उठलनि आब की कोनो
पहिलुका जकाँ लोककेँ बारह बर्ख कटिया सोन्हबए पड़ै छै। आब तँ साले भरिमे लोककेँ
धिया-पुता भऽ जाइत छैक। कहुना भेल तँ हमरो फेकुआ शहरे-बजारक भेल की ने। एते बात
मनमे अबिते मुँहसँ हँसी निकलल। असकरे। तेँ कानकेँ सुनै दुआरे तेना रामसुनरि जोरसँ
बजैत जेना दोसरकेँ कहैत होइ। फुसिओहोक बेटी युग जितलक। भाग तँ मुँह-कान नीक नञि
छै। नञि तँ युगमे भूर करैत। बिआहक आठमे मासमे बेटी भऽ गेलै। ई तँ धन्यवाद ऐ
समाजकेँ दी जे एक सूरे सभ बाजल जे सतमसुआ बच्चा छिऐ। जँ एना बिआहक विदागरीमे हएत तँ
केहेन होएत? मुदा ओ बच्चा सतमसुआ
नहि। समाज झूठो बाजि ओकरा सतमसुआ बच्चाक पालन-पोसनसँ बचेलक।
रविक दरबज्जा लग अबिते रामसुनरिक नजरि चिट्ठीपर
पहुँचल। रवि दरबज्जेपर बैसि किछु लिखैत छल। रामसुनरिकेँ लग अबिते रबि उठि कऽ
चौकीपर बैसबैत पुछलक- “काकी फेकू भाइक बिआह कहिया करबीही? हमहूँ बरिआती
जेबउ?”
रविक बात सुनिते रामसुनरिक मन बृन्दाबनक रास लीलापर
पहुँचि गेलनि। कनिये काल कृष्णक रास-लीला देखि घुरि कऽ आबि चिट्ठी पढ़बो आ लिखबो लेल रबिकेँ
कहलक। चिट्ठी पढ़ि कऽ रबि सुना देलकनि। पत्र लिखैले तैयार होइत बाजल- “की सभ लिखब?”
रामसुनरि लिखबए लागलि-
परमानपुर
ता. १५.०८.२००८
बौआ फेकू।
हम तोरा कमाइक कोनो आशा केने
छी, जे पाइ नै छौ तँ गाम केना
ऐमे? केकरोसँ पैंच-खोंइच लऽ कऽ
चलि आ। तीन भुरकुरी धान-गहुम रखने छी, वएह बेचि कऽ दऽ देबै। आब तोहूँ चेतन भेलेँ। लोक कलंक जोड़त। हमरो आब ऐ दुनियामे
नीक नै लगैए। तेँ सोचए छी जे अपन काज जल्दी पुरा ली। अगते अगहनमे चलि अबिहेँ। ताबे
कनियाँ ठेमा कऽ रखबौ। अखन हमहूँ थेहगर छी मुदा ऐ जिनगीक कोन ठेकान छै। आब ई परिवारो आ
दुनियो तोरे सबहक ने हेतौ। समएपर चलि अबिहेँ, जइसँ काज बिथुत ने होउ।”
माए ।
माएक पत्र सुनि फेकुआ मने-मन खूब खुशी भेल। मनमे
भेलै जे हमरो काज ऐ दुनियाँ, ऐ
समाजमे छैक। मुदा मनमे खुशी बेसी काल टिकल नहि। लगले माघक कुहेस जकाँ बुधि अन्हरा
गेलै। कोन मुँह लऽ कऽ गाम जाएब। साल भरिक कमाइ माइयक हाथमे की देबै। ई बात सत्य जे
हमरा भरोसे माए नहि जीबैत अछि। मुदा हमरा ओकर कोनो दायित्व नहि अछि, सेहो तँ नहि। हे भगवान कोनो गर सुझाबह।
पनरहे दिनक पछाति एकटा घटना घटल। फेकुआक नोकरी छुटि
गेल। ओना नओ गोटेक संग फेकुआ काज करैत। मुदा आठो गोटे पुरना कारीगर समयानुसर
अपनाकेँ बदलैत जाइत, नव-नव डिजानिक कपड़ा सिबैक लूरि सिखैत जाइत। फेकुआ अनाड़ी,
तेँ शुरूहसँ सिलाइक काज सिखए पड़लै।
साल भरिमे कहुना कऽ पुरना दिल्लीक कारीगर बनल। मुदा फैशनमे बिहाड़ि एने फेकुआ उड़ि
कऽ कातमे खसल। ओना मालिकोक मनमे बेइमानी घोसिआएल रहै। बेइमानीक कारण छल पाइबलाक
चसकल मन। एकटा अट्ठारह बर्खक लड़की कारीगर दू हजार दरमाहामे भेँट गेलै।
सवा बर्खसँ शहरमे रहैत-रहैत फेकुओक सूतल बुधि जगि
कऽ करोट लिअए लगलैक। जइसँ आत्मबलोक जन्म भऽ चुकल छलैक। मुदा खिच्चा। सक्कत बनिये
रहल छलैक। जहिना मालिक नोकरीसँ हटैक बात कहलकै तहिना फेकुआ हिसाब मंगलक। हिसाब लऽ
फेकुआ डेरा बिदा भेल। पाइ रहबे करै। रस्तेमे काॅफी पीबि डेरा आएल। डेरा आबि पंखा
खोलि पलंगपर ओंघरा गेल। ओंघराइते मनमे अबै लगलै- ई शहर छी, गाम नहि। शहरमे जइ तेजीसँ मशीन, फैशन आ जीवन-शैली बदलि रहल अछि, ओइमे हमरा सन-सन मुरुखक कोन बात जे
पढ़लो-लिखल लोक ओंघरनियाँ देत। नवका मशीन पुरना इंजीनियरकेँ धक्का देत। पुरना बुधिकेँ
नवका बुधि धक्का देत। मुदा नीक-अधलाह के बुझत? सभ भोग-विलासक जिनगीक पाछू आन्हर बनि गेल अछि। बाप
रे, ई तँ भुमकमक लक्षण छी। फेर
मनमे एलै, भरिसक हमर माथ,
नोकरी छुटने तँ ने चढ़ि गेलहेँ। ओह, अनका विषएमे अनेरे ओझराइ छी। जेकरा भोगए
पड़तै ओकरा सुआस बूझि पड़ै छै, तँ
हमरे की। ठनका ठनकै छै तँ कियो अपना माथपर हाथ लऽ साहोर-साहोर करैत अछि। फेर मनमे
एलै जे हमहूँ तँ जूड़िशीतलक नढ़िये जकाँ भेल छी। एक दिस चारु भागसँ कुकूर दाँतसँ
पकड़ि-पकड़ि तीड़ैत अछि तँ दोसर दिस शिकारी सभ लाठी बरिसबैत अछि। गामक लूरि सीखलौं
नहि, सीखि लेलौं शहरक लूरि। तँ
आब लिअ। क्वीन्टलिया बोरामे भरि-भरि रखने जाउ। फेकुआक मन औनाए गेल। दुबट्टियेमे
हरा गेल। तिनबटिया-चारिबट्टिया तँ बाँकिये अछि। माएपर तामस उठलै। बुदबुदाए लगल- “ई
बुढ़िया गछा लेलक जे शुरूहे अगहनमे चलि अबिहेँ। कनियाँ ठेमा कऽ रखबौ। बिआह कइये
देबउ।”
एक दिस केँचुआइल कनियाँक बदलैत रूप तँ दोसर दिस माइयक
सिनेह। समुद्रक पानि जकाँ फेकुआक मनकेँ अस्थिर कऽ देलक। सोचए लगल जे माए नीक छोड़ि
कहियो अधलाह नहि केलक आ ने कहियो सोचलक, ओकरापर आँखि उठाएब अनुचित छी। काल्हिये गाम चलि जाएब।
बिआहो कइये लेब। दू गोटे पति-पत्नी ओहन लोक एकठाम होएब जे
किछु कऽ सकैत अछि। “दू पाइ” क आशा
हृदएमे समेटि सौझुका गाड़ी पकड़ि, तेसर दिन गाम पहुँचि गेल।


text:
रंगभेदी पोखरेल के विरोध सब अखिनो नै रुकल अछि सिरहाके लहानमें पोखरेलके पुतला दहन केल गेल
✍अशोक कुमार सहनी।
सिरहा, लहान २४ गते भदौं । सिरहामें मधेश विरोधी एमाले नेता शंकर पोखरेलके पुतला दहन केने अछि । एमाले नेता पोखरेल सामाजिक सञ्जाल ट्वीटरमें सार्वजनिक केने स्टाटसके विरोध करैत संघीय गठबन्धनके नेता, कार्यकर्तासब सिरहाके लहानमें आई पुतला दहन केने संघिय समाजबादी फोरम नेपालके नेता राम दयाल यादब जी जानकारी देलक ।
एमाले नेता पोखरेल मधेशीसब केअपमान करै किसिमके स्टाटस सामाजिक संजाल ट्वीटरमें ट्वीट करल तब पुतला दहन केलि नेता यादब बतोलक । गठबन्धनके नेता , कार्यकर्तासब एमाले नेता पोखरेलके बिरुद्धमें जोर-जोर से नारालगबै पुतला दहन केने मधेश विरोधी और अपमानजनक अभिव्यक्ति नै दैले चेतावनी सेहो देने छेल । पुतला दहन के बाध आयोजन भेल कोण सभामें फोरम नेता सत्यनारायण यादव, दिपेश कुमार यादव, कृष्ण बहादुर यादव सब नेता , कार्यकर्तासब भाषण के करम में एमाले नेता पोखरेल ऊपर आक्रोश व्यक्त केने छेल । नेता पोखरेल रंगभेदी अभिव्यक्ति दैके बाध मधेशमें चौतर्फी बिरोध भरहल छै और मधेशके जिल्लासब में पुतला दहन करैके काम जारि रहल छै।
✍अशोक कुमार सहनी


text:
दिल्ली मे रविदिन 16 अक्टूबर के छुतहा घैल नाटक भ रहल अछि. ई नाटक तालकटोरा
स्टेडियम के सुरताल ओपन थियेटर मे होएत.
मैथिली भोजपुरी अकादमी दिल्ली के सौजन्य सं ई नाटक मिथिलांगन के तरफ सं भ रहल
अछि.
छुतहा घैल के नाटककार छथिन्ह महेन्द्र मलंगिया जी. मैथिली नाटक
के हिट होए लेल
हिनकर नामे काफी छनि.
ओना एहि नाटक के निर्देशक संजय चौधरी जी सेहो कोनो कम नहि छथिन्ह. एकदम मांजल
निर्देशक छथिन्ह.
हिनकर निर्देशन मे भेल नाटक तकनीकी दृष्टि सं काफी नीक रहय छनि.
निर्देशन पर हिनकर नीक पकड़ छनि, दर्शक के एकदम सं बांधिsक राखय छथिन्ह.
नाटक के डेढ़ सं दू घंटा केना बित जाएत अहां के पता नहि चलत.हिनकर नाटक मे
कॉमेडी के छौंक सेहो कसि क रहय छनि.
संजय जी दिल्ली के संग-संग दोसरो ठाम कइटा नाटक के निर्देशन करि चुकल छथिन्ह.
मिथिलांगन के तरफ सं दिल्ली मे कइटा नाटक भ चुकल अछि. जेहि में किम्कर्तव्यविमुढ,
उगना हाल्ट, सोन
मछरिया आ नैका बनिजारा शामिल अछि.
मैथिली रंगमंचक क्षेत्र मे मिथिलांगन नीक काज करि रहल अछि. मिथिलांगन नाम सं
एकटा मैथिली पत्रिका सेहो निकलैत अछि.
छुतहा घैल नाटक के कलाकार में शामिल छथिन्ह
राजेश
कर्ण, मुकेश दत्त ,कुमार शैलेन्द्र, कल्पना मिश्र,
अंजलि, संजीव, सुबोध साहा आओर आशुतोष प्रतिहस्त
गीतनाद सुन्दरम जी आओर राखी दास जीक रहत.
तं पहुंचु रवि दिन 16 तारीख के तालकटोरा स्टेडियम
सांझ मे साढ़े 6 बजे.


text:
- पहिल चरण मे मैथिली, भोजपुरी आ मगही क 10 हजार स बेसी शब्द क होएत प्रयोग
- पांचवीं कक्षा तक लेल तैयार भ रहल अछि शब्द क सूची
- अलाव क स्थाषन पर घूर, सब्जी क स्था्न पर तिमन बा तरकारी, पारिश्रमिक क जगह पर होएत बोइन शब्द क प्रयोग
दरभंगा। बिहार मे प्राथमिक स्तर पर स्थानीय भाषा मे पढाई दिस सरकार एकटा डेग बढेबाक प्रयास केलक अछि। सरकारक एहि प्रयास स इ संभावना प्रबल भ गेल अछि जे भविष्यक मे प्राथमिक स्तर पर बिहार क स्थानीय भाषा मैथिली, भोजपुरी आ मगही क माध्यम स अध्ययन भ सकत। वर्तमान सरकार एहि दिशा मे पहल करैत एखन विद्यालय मे घर सन माहौल देबाक मादे मैथिली, भोजपुरी आ मगही भाषा क करीब 10 हजार एहन शब्द क सूची तैयार क रहल अछि जे मिथिला, भोजपुर आ मगध क्षेत्र मे बाजल जाइत अछि। मिथिला क्षेत्रक बच्चा कए पांचवीं कक्षा तक आब अमरूद क बदला मे लताम पढाउल जाएत। एहिना पांचवीं कक्षा तक अलाव क स्थान पर घूर, सब्जी क स्थान पर तिमन बा तरकारी, पारिश्रमिक क जगह पर बोइन शब्दब क प्रयोग कैल जाएत। शिक्षा विभागक एकटा अधिकारीक कहब अछि जे बच्चा कए घर क भाषा मे प्राथमिक शिक्षा भेटला स ओकरा ओहि शब्द क प्रयोग आ अर्थ बुझबा मे सुविधा होइत अछि आ बच्चा क शब्द ज्ञान सुलभ भ जाइत अछि। विद्यालय मे घर सन माहौल भेटला स पढाई छोडबाक औसत सेहो कम होएत। स्थानीय भाषा क महत्व कए रेखांकित करैत अधिकारी कहला जे स्थानीय शब्दक क प्रयोग स शिक्षक कए सेहो बच्चा कए बुझेबा मे मदद भेटत। जेना शिक्षक लेल मछली, बछडा, बिछावन,भिंडी क स्थान पर माछ, बाछा, ओछाउन, रामझुमनी बच्चा कए जल्दी बुझाउल जा सकत। स्थानीय भाषा मे प्राथमिक शिक्षा देबाक मांग बिहार मे बहुत पुरान अछि, एहि मांग पर विचार करैत सरकार इ स्वीकार केलक अछि जे प्राथमिक स्तर पर बच्चा स्थानीय शब्दक जल्दी ग्रहण करैत अछि आ ओकरा एकर स्मरण रखबा मे दिक्कत नहि होइत अछि। ताहि लेल सरकार पहिल चरण मे स्थानीय भाषा क शब्द कए किताब मे शामिल करबा क फैसला लेलक अछि। राज्य शिक्षा शोध संस्थान एहि पर काज शुरू क देलक अछि। एहि संबंध मे डायट क दरभंगा केंद्र क प्राचार्य सुभाषचंद्र झा क कहब अछि जे एखन तक करीब 300 शब्द क चयन भ चुकल अछि आ बाकी शब्द क चयन लेल चर्च भ रहल अछि। ज्ञात हुए जे 1984 मे लागू भेल राष्ट्रीय पाठयचर्चा की रूपरेखा मे मानक शब्द पर जोर देल गेल छल, जाहि स बच्चा् कए स्थानीय शब्द क संग संग मानक शब्द सेहो स्मरण रखबाक मजबूरी भ गेल छल। बच्चा क एहि मजबूरी कए खत्म करबाक उद्देश्य स 2004 मे नवका राष्ट्रीय पाठयचर्चा की रूपरेखा लागू भेल छल। बिहार सेहो ओकरा लागू केने छल, जाहि मे स्थानीय भाषा कए प्रयोग पर बल देल गेल छल। मुदा जमीन पर एखन धरि इ लागू नहि भ पाबि सकल अछि। आब जा कए सरकार एहि दिस पहल केलक अछि आ भविष्य मे प्राथमिक शिक्षा क माध्यम स्थानीय भाषा भ सकत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
केंद्र सरकार पैन कार्ड कें आधार सं जोड़बाक समय सीमा तीन बढ़ा क' 31 मार्च क' देलक अछि. पहिने ई 31 दिसंबर, 2017 छल. बता दी जे ई समय सीमा तेसर बेर बढ़ाओल गेल अछि.
एहि विषयक बयान वित्त मंत्रालय दिस सं जारी कएल गेल अछि. सरकार द्वारा पैन कार्ड कें आधार सं लिंक करब अनिवार्य कएल गेल अछि. आयकर कानून धारा 139 एए (2)क अनुसार जाहि व्यक्ति लग 1 जुलाइ 2017 धरि पैन अछि आ ओ आधार पहिचान पत्र प्राप्त करबाक पात्र छथि, हुनका अपन आधार संख्या केर जानकारी अधिकारी लोकनि कें देब जरूरी अछि.
उल्लेखनीय अछि जे ई मामिला उच्चतम न्यायालय मे विचाराधीन अछि. उच्चतम न्यायालय आधार कें अनिवार्य बनएबाक फैसलाक विरुद्ध दायर याचिका सभ पर सुनवाइ क' रहल अछि.
सरकार पैन सहित कतेको कल्याणाकारी योजना आ सेवा सभ कें आधार सं जोड़ब अनिवार्य केने अछि.


text:
आइ सॉंझमे निर्मलीक स्थानीय साहित्य प्रेमी सबहक बैसक भेल। जइमे श्री विनोद कुमार, श्री सत्य नारायण प्रसाद, श्री सुरेश महतो, श्री राजदेव मण्डल, श्री राम विलास साहु, श्री राम प्रवेश मण्डल, श्री राजाराम यादव, श्री मनोज शर्मा, श्री रामलखन भंडारी एवं श्री सुरेन्द्र प्रसाद यादव आदि महतपूर्ण व्यक्ति सभ रहथि।
सगर रातिक कथा गोष्ठीक इतिहासक संग सुन्नी-हकारक महतपर विचार-विमर्श चलल। ऐ विशेषताकेँ अक्षुण्ण राखल जाए ई बात श्री राजदेव मण्डलजी कहलनि। सभ कियो निर्णए लेलनि जे अगिला गोष्ठी ऐतिहासिक हुअए। संगे दिन-तारीख आ स्थानक चयन सेहो भऽ गेल जे निम्न अछि।
अपने लोकनि (कथाकार, आलोचक) सादर अमंत्रित छी।
दिन- शनि
तारीख- १९ सितम्बर २०१५
स्थान : श्यामा रेसिडेन्सी कॉम विवाह हॉल, एस.बी.आइ. केम्पस- निर्मली (सुपौल)


text:
रणजंग पाँडे
रणजंग पाँडे विसं १८९४ श्रावणमे मुख्तियार भिमसेन थापाके पदच्युत कएल गेला बाद मुलुकक केन्द्रीय राजनीतिमे पकड बनाबैमे सफल भेल छल । मुलुकक मुख्तियारी रंगनाथ पौडेलद्वारा जिम्मेवारी बहन करला बादो हुनकर अधिकार क्षेत्र मुलुकी बन्दोवस्त आ परराष्ट्र विभागमे मात्र सिमित छल । रणजंग पाँडे ओहि बखत जङ्गी विभागक जिम्मेवारी पाबनए छल । ओकर बाद तत्कालीन राजा राजेन्द्रक निर्देशन अनुसार हुनकर जफत कएल गेल पारिवारिक जमीन घुमाएल गेल आ हुनकर भैया रणदल पाँडेके काजी बनाए पाल्पा पठाएल गेल छल । विसं १९९५ भादोमे रंगनाथ पौडेलक राजीना देलाबाद चौतारिया पुष्कर शाहके मुख्तियारी देल गेल आ ओहि वर्षक पुस महिनामे रणजंग पाँडे मुख्य मन्त्री बनाएल गेल । तत्कालिन जेठकी रानी साम्राज्यलक्ष्मीक दवाबक कारण विसं १८९७ साल माघ (सन् १८४० फरबरी १४)मे राजा राजेन्द्रविक्रम शाह हुनका मुख्तियार नियुक्त केनए छल । विसं १८९८ साल कात्तिक (सन् १८४० नवम्बर १)मे हुनका से पद सँ हटाएल गेल छल ।[१]
सन्दर्भ सामाग्रीसभ
- ↑ प्राचिन नेपाल (पृष्ठ-३२ ), बैसाख २०६३, पुरातत्व विभाग


text:
काठमांडो : नेपाल मे ऐतिहासिक फेडरल आओर पार्लियामेंट्री चुनाव केर आखिरी चरण मे कथित तौर पर खलल डालबाक कोशिश करबाक लेल तीन भारतीय सहित 1000 सँ बेसी लोग क' हिरासत मे लेल गेल अछि। पुलिस द्वारा देल गेल जानकारी केर मुताविक नेपाल मे पहिल चरण केर चुनाव 26 नवंबर क' 32 जिला म' सफलतापूर्वक संपन्न भेल छल।
एक पुलिस अधिकारी कहलनि कि विभिन्न राजनीतिक दल सभसँ जुड़ल कुल 957 लोग क' नेता आओर कार्यकर्ता सभ पर हमला करबाक आरोप मे हिरासत मे लेल गेल अछि। एहिमे 600 सीपीएन - माओवादी सँ जुड़ल अछि। सपतरी जिला मे तीन भारतीय क' हिरासत मे लेल गेल अछि। चुनाव विरोधी गतिविधि मे सभक संलिप्तता ल'के हिनका सभकेँ हिरासत मे लेल गेल अछि।


text:
जमेदार साहेबक असामी सोमन
बड्ड मुंहफट आ मजकिया
साहेब जखन जखन पादथिन
लजेबा क' जिमेवारी सोमनक छलै
आ साहेब डांटबाक रोल करथिन
' धुर जो सोमना
हरदम पदैत रहबें
ईहो नै जे टाईम बेटाईम देखी
ईहो नै जे कने कात एकात भ' जाए
आ ईहो नै जे कने सुपाच भोजन करी '
आ सोमना रहै नौटकिया
ओ एना लजाय
जेना पाद साहेबक पाछू सँ नइ
सोमनेक धोती सँ बहार भेल होए
आ सोमना ऐ कठपदानक कमाय
कखनो एक सेर दूसेर ,तीन कनमा
कखनो पाव भरि दूध आसेर मड़ुआ
आ जखन पेट भरलो रहै
तखनो सोमन एक्टिंग करै
काल्हिक लेल ,परसु तरसुक लेल
एही कठपदान मे साहेबो मरला
आ सोमना कें त' मरैये के छलै
आ आब पादनाय आ कठपादनायक'
जिमेवारी लेलखिन
साहेबक बेटा आ सोमनक बेटा
आ तहिना पादैत पादैत दूनू विदा भेला
देश आजाद भ' गेल छलै
बस ट्रक ट्रेन टी0वी0 क' भरमार छलै
साहेबक पोता आ सोमनाक पोता
दूनू गोटे आब फूलपेंट झाड़ैत छलखिन
मुदा पाद-कथा ओहने आ ओतबे
आ एकदिन सोमनक पोता सपना मे साहेबक पोता सँ कहलकै
'धुर जो साहेब तू पदना तोहर बाप पदना
कुल कुलदेवता आ खनदान पदना
एहन बिसेन पाद तूही पादि सकैं छें
एहन कलात्मक पाद तूही पादि सकैं छें
एहन पाखण्ड तूही क' सकैत छें
एक बापक बेटा हो त' कहि दे
आ दम हो त' कहि दे
हां ई पाद हमरे
ई दुर्गन्ध हमरे
ऐ व्यतिक्रमक अपराधी हम '


text:
नई दिल्ली। मैथिली क वरिष्ठ साहित्यकार डा0 शेफालिका वर्मा कए मैथिली भाषा लेल एहि वर्ष क प्रतिष्ठित साहित्य अकादमी पुरस्कार लेल चुनल गेल अछि। डा0 शेफालिका वर्मा कए हुनकर मैथिली पुस्तक ‘किस्त-किस्त जीवन’ लेल इ पुरस्कार देल जाएत। पुरस्कार क विधिवत घोषणा साहित्य अकादमी 20 दिसंबर कए करत। सहरसा क एसएनएसआरकेएस कालेज स अवकाश प्राप्त हिन्दी क अघ्यापिका डा0 शेफालिका क गिनती मैथिली क प्रमुख साहित्यकार मे होइत अछि। ओ एखन धरि एक दर्जन स बेसी कहानी उपन्यास, कविता आ यात्रा वृतांत लिखने छथि।
डा0 शेफालिका वर्मा कए इ पुरस्कार भेटब एकटा हर्ष क विषय अछि किया त बहुत लोक क इ कहब छल जे हुनका इ पुरस्कार एखन धरि किया नहि भेटल से बुझब कठिन अछि। डा0 शेफालिका वर्मा पिछला 40 साल स मैथिली साहित्य मे एकटा मजबूत हस्ताक्षर कहल जा सकैत अछि। मैथिली भाषा मे लिखनिहारि महिला लेखक क कतार मे ओ अगिला पांति मे रहलथि अछि। हुनक रचना देश-विदेश मे लोकप्रिय अछि। इ’समाद कए भेटल जानकारी क अनुसार एहि वर्ष मैथिली क 12टा लेखक एहि पुरस्कार लेल नामांकित छलाह। मुदा अकादमी क ज्यूरी शेखर प्रकाशन द्वारा प्रकाशित डा0 शेफालिका वर्मा क एहि संस्मरण कए पुरस्कार क योग्य मानलक।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
शेफालिका कए मैथिली लेल साहित्य अकादमी सम्मान
नई दिल्ली। मैथिली क वरिष्ठ साहित्यकार डा0 शेफालिका वर्मा कए मैथिली भाषा लेल एहि वर्ष क प्रतिष्ठित साहित्य अकादमी पुरस्कार लेल चुनल गेल अछि। डा0 शेफालिका वर्मा कए हुनकर मैथिली पुस्तक ‘किस्त-किस्त जीवन’ लेल इ पुरस्कार देल जाएत। पुरस्कार क विधिवत घोषणा साहित्य अकादमी 20 दिसंबर कए करत। सहरसा क एसएनएसआरकेएस कालेज स अवकाश प्राप्त हिन्दी क अघ्यापिका डा0 शेफालिका क गिनती मैथिली क प्रमुख साहित्यकार मे होइत अछि। ओ एखन धरि एक दर्जन स बेसी कहानी उपन्यास, कविता आ यात्रा वृतांत लिखने छथि।


text:
गुरुवार, 8 मार्च 2018
जयमाला के बाद दूल्हा मांगलक दहेज , त' ग्रामीण दूल्हा समेत बाराती के बनेला बंधक
सुपौल : दहेज लोभी दूल्हा आओर हुनक पिता समेत आन बाराती के बंधक बना लेल गेल। घटना राघोपुर थाना क्षेत्र के परसरमा गांव के अछि।
वरमाला के बाद लड़का पक्ष द्वारा दहेज में 81 हजार रुपया के मांग केएल गेल , एही स' नाराज लङकी पक्ष पाहिले त' विवाह स' इन्कार क' देलक , ताहिके बाराति के बंधक बनाक बाराती के आगत - भागत मे लागल खर्च के राशि मांग लागला। एम्हर लड़की के बिबाह राइतमें अलग लड़का स' दहेज मुक्त करवा देल गेल। दहेज मांगा वाला लड़का आओर वर पक्ष एखन तक बंधक बनल छैथ।
दरअसल बीरपुर के हृदयनगर स' राइत बाराती राघोपुर के परसरमा गांव आएल छल। दूल्हा व बाराती के पहुँचैत लड़की पक्ष द्वारा अपन सामर्थ्य के मुताबिक बाराति के स्वागत केएल गेल।
नाश्ता-पानी के बाद वरमाला के रस्म सेहो हिन्दू रीति रिवाज के साथ संपन्न भेल। लेकिन एही के बिबाह पर एकबैग ग्रहण आगि गेल। जखन दूल्हा बिबाह के आन विद्दा स पूर्व दहेज के मांग राखी आओर दहेज नै भेटबा पर बिबाह स मना क देलक।
मामला कानोंकान पसरला के उपरांत कीच लोक द्वारा एही के दबाब के प्रयास केएल गेल। लोक-लाज बचाबा हेतु लड़की पक्ष द्वारा वर पक्ष के समझाब - बुझबा के प्रयास केएल गेल , लेकिन नतीजा विफल रहल।
Labels: सुपौल


text:
अपने के बता दी कि सीबीआई के डायरेक्टर अनिल सिंहा 2 दिसम्बर क' रिटायर भ' गेला। जाहिक बादसे ई पद खाली चैल रहल छल। एखन राकेश अस्थाना ऐहिक अंतरिम निदेशक छैथ। नवा निदेशक के चुनाव लेल प्रधानमंत्री, विपक्ष के नेता मल्लिकार्जुन खड़गे आर प्रधान न्यायाधीश वाली चयन समिति क' फैसला करबाक अछि। प्राप्त सुचना केर मुताबिक 45 गोटाक नाम के लिस्ट पीएमओ भेजल गेल छल। एहिमे आलोक वर्मा, अरुणा बहुगुणा, एससी माथुर व कृष्णा चौधरी के नाम छल। लेकिन एहिसभ नाम मे आलोक वर्मा के वरिष्ठ होयबाक कारण हुनकर नाम पर मंजूरी भेटल।
आलोक वर्मा मूल रूप से बिहारक मुजफ्फरपुर के रहिवासी छैथ। आलोक वर्मा 1979 बैच के अाइपीएस अधिकारी छैथ, वर्तमान मे दिल्ली के कमीशनर छैथ आर तिहाड़ जेल मे सेहो डायरेक्टर जनरल के पद के सुशोभित केना छैथ।


text:
Saturday, April 7, 2012
बिसाँढ़- जगदीश प्रसाद मण्डल
पछिला चारि सालक रौदी भेने गामक सुरखिये बेदरंग भऽ गेल। जे गाम हरियर-हरियर गाछ-बिरीछ, अन्नसँ लहलहाइत खेत, पानिसँ भरल इनार-पोखरि, सैकड़ो रंगक चिड़ै-चुनमुनी, हजारो रंगक कीट-पतंगसँ लऽ कऽ गाए महीस आ बकरीसँ भरल रहैत छल ओ मरनासन्न भऽ गेल। सुन-मसान जेकाँ। बीरान। सबहक मनमे एक्केटा विचार अबैत जे आब ई गाम नै रहत। जँ रहबो करत तँ खाली माटियेटा। किएक तँ जहि गाममे खाइक लेल अन्न नहि उपजत, पीबैक लेल पानि नहि रहत, तहि गामक लोक की हवा पीबि कऽ रहत? जहि मातृभूमिक महिमा अदौसँ सभ गबैत अएलाह ओ भूमि चारिये सालक रौदीमे पेटकान लाधि देलक। मुदा तैयो लोकक टूटैत आशाक वृक्षमे नव-नव फुलक कोढ़ी टुस्साक संग जरुर निकलि रहल अछि। किएक तँ आखिर जनकक राज मिथिला छियै की ने। जहि राज्यमे बारह-बर्खक रौदीक फल सीता सन भेटल तहि राजमे, हो न हो, जँ कहीं ओहने फल फेर भेटए। एक दिशि रौदीक सघन मृत्युवाण चलैत तँ दोसर दिशिसँ आशाक प्रज्वलित वाण सेहो ओकर मुकाबला करैत। जेकर हसेरियो नमहर। एहनो स्थितिमे दुनू परानी डोमनक मनमे जीबैक ओहने आशा बनल रहल, जेहने सुभ्यस्त समएमे। कान्हपर कोदारि नेने आगू-आगू डोमन आ माथपर सिंगही माछ आ बिसाँढ़सँ भरल पथिया नेने पाछु-पाछु सुगिया, बड़की पोखरिसँ आंगन, जिनगीक गप-सप्प करैत अबैत। चानिक पसीना दहिना हाथसँ पोछि, मुस्कुराइत सुगिया बाजलि- ‘जकरा खाइ-पीबैक ओरियान करैक लूरि बुझल छैक ओ कथीक चिन्ता करत?’’, पत्नीक बात सुनि डोमन पाछू घुरि सुगियाक चेहरा देखि बिनु किछु बजनहि, नजरि निच्चाँ केने आगू डेग बढ़बए लगल। किएक तँ खाइक ओते चिन्ता मनमे नहि, जते पानि पीबैक।
.......................................
डोमनकेँ अपन खेत-पथार नहि। मुदा दुनू बेकती तेहन मेहनती जे नहियो किछु रहने नीक-नहाँति गुजर करैत। गिरहस्तीक सभ काजक लूरि रहितहुँ ओ कोनो गिरहस्तसँ बन्हाएल नहि, ओना समए-कुसमए अपना काज नहि रहने बोइनो कऽ लैत। अपना खेत नहि रहने खेती तँ नहिये करैत मुदा दस कट्ठा मड़ुआ सभ साल बटाइ रोपि लैत, जाहिसँ पाँच मन अन्नो घर लऽ अबैत। मड़ुआ बीआ उपजबैमे बेसी मिहनत होइत अछि। सभ दिन बीआ पटबए पड़ैत अछि। शुरुहे रोहणिमे बड़की पोखरिक किनछरिमे डोमन बीआ पाड़ि लैत। लगमे पानि रहने पटबैयोक सुविधा। आरु बीरार तेँ बीओ नीक उमझैत। पनरहे दिनमे बीआ रोपाउ भऽ जाइत। मिरगिसियामे पानि होइतहि अगते मड़ुआ रोपि लैत। मुदा एहि बेर से नञि भेलै। बरखा नहि भेने बीआ बीरारेमे बुढ़हा गेल। एक्को धुर मड़ुआक खेती गाममे नहि भेलै। आ ने कियो अखन धरि धानक बीरारक खेत जोतलक आ ने बीआ बाओग केलक। रौदीक आगम सबहक मनमे हुअए लगल। मुदा तैयो ककरो मनमे अन्देशा नहि! किएक तँ ढ़ेनुआर नक्षत्र सभ पछुआइले अछि।
जहिना रोहणि-मिरगिसिया फांेक गेल तहिना अद्रो। समए सेहो खूब तबि गेलै। दस बजेसँ पहिनहि सभ बाधसँ आंगन आबि जाएत। किएक तँ लू लगैक डर सबहक मनमे। मड़ुआ खेती नहि भेने दुनू परानी डोमनक मनमे चिन्ता पैसए लगल। बड़की पोखरिसँ दुनू परानी पुरैनिक पातक बोझ माथपर नेने अंगना अबैत। बाटमे सुगिया बाजलि- ‘‘अइ बेर एक्को कनमा मड़ुआ नञि भेल। बटाइयो केने आन साल ओते भऽ जाइत छल जे सालो भरि जलखै चलि जाइ छलाए। अइ बेर तँ जलखइओ बेसाहिये कऽ चलत।’’
माथ परक पुरैनिक पातक बोझसँ पानि चुबैत। जे डोमनो आ सुगियोकेँ अधभिज्जु कऽ देने। नाक परक पानि पोछैत डोमन उत्तर देलक- ‘‘कोनो कि हमरेटा नञि भेल आकि गामेमे ककरो नै भेलै। अनका होइतै आ अपना नै होइत तखन ने दुख होइत। मुदा जब ककरो नै भेलै तँ हमरे किअए दुख हएत। जे दसक गति हेतै से हमरो हएत। अपना तँ पुरैन-पातक बिक्रीक रोजगारो अछि आ जेकरा इहो ने छै?’’
डोमनक उत्तर सुनि मिरमिरा कऽ सुगिया बाजलि- ‘हँ, से तँ ठीके। मुदा ठनका ठनकै छै तँ कियो अपने माथपर ने हाथ दै अए। तखन तँ ई रौदी इसरक डाँग छी, लोकक कोन साध।’’
अखन धरिक समए कियो रौदी नहि बुझलक। सबहक मनमे यएह होइत जे ई तँ भगवानक लीले छियनि। जे कोनो साल अगतेसँ पानि हुअए लगैत तँ कोनो साल अंतमे होइत। कोनो साल बेसिओ होइत तँ कोनो साल कम्मो। कोनो-कोनो साल नहिये होइत। जहि साल अगते बिहरिया हाल भऽ जाइत ओहि साल समएपर गिरहस्ती चलैत मुदा जहि साल पचता पानि होइत तहि साल अधखड़ू खेती भऽ जाइत। मुदा जखन हथिया नक्षत्र धरि पानि नहि भेल तखन सबहक मनमे अाबए लगल जे अइ बेर रौदी भऽ गेल। ओहिना जोतल- बिनु जोतल खेतसँ गरदा उड़ैत। घास-पातक कतौ दरस नहि। मुदा तेँ कि लोक हारि मानि लेत। कथमपि नहि। सभ दिनसँ गामक लोकमे सीना तानि कऽ जीबैक अभ्यास बनल अछि ओ पीठ कोना देखाओत? भऽ सकैत अछि जे इन्द्र भगवानकेँ कोनो चीजक दुख भऽ गेल हेतनि। जाहिसँ बिगड़ि कऽ एना केलनि। तेँ हुनका बौँसब जरुरी अछि। जखने फेर सुधरि जेताह तखनेसँ सभ काज सुढ़िया जाएत। यएह सोचि कियो भुखल दुखलकेँ अन्न दान तँ कियो कीर्तन-अष्टयाम-नवाह तँ कियो यज्ञ-जप चंडी, विष्णु तँ कियो महादेव पूजा लिंग इत्यादि अनेको रंगक बौँसैक ओरियान शुरु केलक। जनिजाति सभ कमला-कोशीकेँ छागर-पाठी कबुला सेहो करए लगलीह। किएक तँ जँ हुनकर महिमा जगतनि तँ बिनु बरखोक बाढ़ि अनतीह। बाढ़ि आओत पोखरि-झाखड़िसँ लऽ कऽ चर-चौरी, डीह-डाबर सभ भरत। रौदी कमत। अधा छिधा उपजो हेबे करत।
बरखाक मकमकी देखि नेङरा काका महाजनी बन्न कऽ लेलनि। ओ बुझि गेलखिन जे अइ बेरक रौदी अगिला साल बिसाएत। मुदा सोझमतिया बौकी काकीक सभ चाउर सठि गेलनि। ओना बौकी काकीक लहनो छोट। सिर्फ चाउरेक। सेहो पावनिये-तिहार धरि समटल। हुनकर महाजनी मातृ-नवमी, पितृपक्षसँ शुरु होइत। पाहुन-परकक लेल दुर्गापूजा, कोजगरा होइत दिवाली परेब, गोवर्धनपूजा, भरदुतिया, छठि होइत सामा धरि अबैत-अबैत सम्पन्न भऽ जाइत छलनि। किएक तँ सामाकेँ सभ नवका चूड़ा खुआबैत। खुएबे टा नहि करैत संग भारो दैत। ताधरि कोला-कोली धानो पकि जाइत। मुदा से बात बौकी काकी वुझबे ने केलखिन जे अइ बेर रौदी भऽ गेल। तेँ अपनो खाइ ले किछु नहि रखलथि। जहिना बोनिहार, किसान तहिना महाजन बौकियो काकी भऽ गेलीह।
अगहन अबैत-अबैत सभकेँ बुझि पड़ए लगलैक जे अपने की खाएब आ माल-जालकेँ की खुआएब। किएक तँ कातिक धरिक ओरियान -अपनो आ मालो-जालक लेल- तँ अधिकांश लोक पहिनहि सँ कऽ कऽ रखैत। जे नेङरा काका छोड़ि सबहक सठि गेलनि। धानोक बीआ सभ कुटि-छाँटि कऽ खा गेल। धानक कोन गप जे हालक दुआरे रब्बियो-राइ हएब कठिन। सबहक भक्क खुजल। भक्क खुजितहि मनमे चिन्ता समाइ लगल। जेना-जेना समए बीतैत तेना-तेना चिन्तो फौदाइत। एक तँ ओहिना चुल्हि सभ बन्न हुअए लगल तइ परसँ सुरसा जेकाँ समए मुँह बाबि आगूमे ठाढ़। चिन्तासँ लोक रोगाइ लगल। भोर होइतहि धिया-पूताक बाजा सौंसे गाम बाजए लगैत। मौगी पुरुखकेँ करमघट्टू तँ पुरुख मौगीकेँ राक्षसनी कहए लगल। जाहिसँ धिया-पूताक बाजाक संग दुनू परानीक नाच शुरु भऽ जाइत। मुदा एहन समए भेलोपर दुनू परानी डोमनक मनमे एक्को मिसिया चिन्ता नहि। किएक तँ जूरे-शीतलसँ पुरैनिक पातक कारोबार शुरु केलक। कारोबार नमहर। बावन बीघाक बड़की पोखरि। जहिमे सापर-पिट्टा पुरैनिक गाछ। बजारो नमहर। निरमली, घोघरडिहा, झंझारपुर स्टेशनो आ पुरनो बजार। असकरे सुगिया कते बेचत। पुरैनिक पात कीननिहार हलुआइसँ लऽ कऽ मुरही-कचड़ीवाली धरि। तइपर सँ भोज-काजमे सेहो बिकाइत। तेँ आठ दिनपर पार लगौने रहए। भरि दिन डोमन पत्ता तोड़ि-तोड़ि जमा करैत। एक दिनकेँ सुगिया पत्ता सरिअबैत, गनि-गनि तेसरा दिन भोरुके गाड़ीसँ बेचैले जाइत। जे पात उगड़ि जाय ओकरा डोमन सुखा-सुखा रखैत। किएक तँ सुखेलहो पातक बिक्री होइत।
निरमलीसँ पात बेचि कऽ सुगिया आबि पतिकेँ कहलक- ‘‘रौदी भेने अपन चलती आबि गेल।’’
चलतीक नाम सुनि मुस्की दैत डोमन पुछलक- “से की?’’
‘‘सभ पात बेचिनिहार बेपारी थस लऽ लेलक। सभ गामक पोखरि सुखि गेलै जाहिसँ सबहक कारेबार बन्न भऽ गेलै। अपने टा पात बजार पहुँचैए। आइ तँ जहाँ गाड़ीसँ उतड़लहुँ आकि दोकानदार सभ सभ-पात छानि लेलक। टीशनेपर छुहुक्का उड़ि गेल।’’
डोमन- ‘‘अहाँकेँ लूरि नञि छलए जे दाम बढ़ा दितिऐ, एकक दू होइत।’’
सुगिया- ‘‘अगिला खेपसँ सएह करब। आब तँ बड़िड़यो जुआइत हएत की ने?’’
डोमन- ‘‘गोटे-गोटे जुआएलहेँ। मुदा बीछि-बीछि तोड़ए पड़त। तेँ पाँच दिन आरो छोड़ि दै छिऐ।’’
तेसर साल चढ़ैत-चढ़ैत गामक एकटा बड़की पोखरि आ पाँचटा इनार छोड़ि सभ सुखि गेल। नमहर आँट-पेटक बड़की पोखरि। किएक तँ दैतक खुनल छी की ने? लोकक खुनल थोड़े छिऐ। देव अंश अछि। तेँ ने गामक सभ अपन बेटाकेँ उपनयनो आ बिआहोमे ओही पोखरिमे नहबैए। ततबे नहि छठिमे हाथो उठबैए। हमरा इलाकाक पृथ्वीओक बनाबटि अजीब अछि। बुझू तँ माटिक पहाड़। पाँच फुटसँ निच्चाँ धरि ने बाउल अछि आ ने पानि। शुद्ध माटि। जाहिसँ ने एक्कोटा चापाकल आ ने बोरिंग गाममे। पानिक दुआरे गामक-गाम लोककेँ पराइन लगि गेल। माल-जाल उपटि गेल। चाहे तँ लोक बेचि लेलक वा खढ़ पानिक दुआरे मरि गेल। अधासँ बेसी गाछो-बिरीछ सुखि गेल। चिड़ै-चुनमुनी इलाका छोड़ि देलक। जे मूस अगहनमे अंग्रेजी बाजा बजा सत-सतटा विआह करैत छल ओ या तँ बिलेमे मरि गेल वा कतऽ पड़ा गेल तेकर ठेकान नहि। हमरो गामक अधासँ बेसिये लोक पड़ा गेल। मुदा तैयो जिबठगर लोक गाम छोड़ैले तैयार नहि। पुरुख सभ गाम छोड़ि परदेश खटैले चलि गेल। मुदा बालो-बच्चा आ जनि-जातियो गामेमे रहल। पोखरि-इनारकेँ सुखैत देखि, पानि पीबैक लेल बड़किये पोखरिक कतबाहिमे कुप खुनि-खुनि लेलक। अपन-अपन कुप सभकेँ। पानिक कमी नहि। तीन सालक जे रौदी परोपट्टाक लेल वाम भऽ गेल वएह डोमनक लेल दहिन भऽ गेल। काज तँ आने साल जेकाँ मुदा आमदनी दोबर-तेबर भऽ गेलै। गामक जमीनोक दर घटल। जाहिसँ डोमन खेत कीनए लगल। ओना सुगियाक इच्छा खेत कीनैक नहि। किएक तँ मनमे होए जे एहिना रौदी रहत आ खेत सभ पड़ता रहत। तेँ अनेरे खेत लऽ कऽ की करब। मुदा मालो-जाल तँ घास-पानिक दुआरे नहिये लेब नीक हएत। डोमनक मनमे आशा रहए जे जहिना लुल्हियो कनियाँ बेटा जनमा कऽ गिरथाइन बनि जाइत, तहिना तँ पानि भेने परतियो खेत हएत की ने।
योगी-तपस्वीक भूमि मिथिला अदौसँ रहल। जे अपन देह जीव-जन्तुक कल्याणक लेल गला लेलनि। ओ कि एहि बातकेँ नहि जनैत छलथिन। जनैत छलथिन। तेँ ने गाममे अट्ठारह गण्डा माने ७२ टा पोखरि, सत्ताइस गण्डा माने १०८ टा इनारक संग-संग चौरीमे सैकड़ो कोचाढ़ि-बिरइ खुनि पानिक बखारी बनौने छलाह। सोलहो आना बरखे भरोसे नहि, अपनो जोगार केने छलाह।
तीन साल तँ दुनू परानी डोमन चैनसँ बितौलक। मुदा चारिम साल अबैत-अबैत बेचैन हुअए लगल। गामक सभ पोखरि-इनार तँ पहिनहि सुखि गेल छल। लऽ दऽ कऽ बड़की पोखरि टा बँचल। तहूमे सुखैत-सुखैत मात्र कठ्ठा पाँचेमे पानि बचल। सुखल दिशि पुरैनियो उपटि गेल। बीचमे जे पानि, ओहीमे पुरैनिक गाछ रहए, मुदा जाँघ भरिसँ उपरे गादि। पैसब महा-मोसकिल। पाएर दइते सरसरा कऽ जाँघ भरि गड़ि जाइत। के जान गमबए पैसत। निराशाक जंगलमे डोमन बौआ गेल। मनमे हुअए लगलै जे जहिना गामक लोक चलि गेल तहिना हमहूँ चलि जाएब। जानि कऽ परानो गमाएब नीक नहि। जिनगी बचत, समए-साल बदलतै तँ फेर घुरि कऽ आएब नहि तँ कतौ मरि जाएब। जहिना गामक सभ कुछ बिलटि गेल, समाजक लोक बिलटि गेल, तहिना हमहूँ बिलटि जाएब।
पतिकेँ चिन्तित देखि सुगिया पुछलक- ‘‘किछु होइए? एना किअए मन खसल अछि?’’
पत्निक प्रश्न सुनि डोमन आँखि उठा कऽ देखि पुनः आँखि निच्चाँ कऽ लेलक। आँखि निच्चाँ करितहि सुगिया दोहरा कऽ पुछलक- ‘‘मन-तन खराब अछि?’’
नजरि उठा डोमन उत्तर देलक- ‘‘तन तँ नहि खराब अछि मुदा तनेक दुख देखि मन सोगाएल अछि। जइ आशापर अखन धरि खेपलहुँ ओ तँ चलिये गेल। जे अगिलोक कोनो आशा नहि देखै छी। की करब आब?’’
सुगिया- ‘‘अपना केने किछु ने होइ छै। जे भगवान जनम देलनि, मुँह चीड़ने छथि अहारो तँ वएह ने देताह। तइ लेल एत्ते चिन्ता किअए करै छी?’’
डोमन- ‘‘गामक सभ कुछ बिलटि गेल। एहेन सुन्दर गाम छल, सेहो उपटि रहल अछि। सिर्फ माटि टा बँचल अछि। की माटि खुनि-खुनि खाएब? बिना अन्न-पानिक काए दिन ठाढ़ रहब?’’
‘‘चिन्ता छोड़ू। जहिया जे हेबाक हेतै से हेतै। अखन तँ पानियो अछिये आ अन्नो अछिये। जाधरि एहि धरतीपर दाना-पानी लिखल हएत ताधरि भेटबे करत। जहिया उठि जाएत तहिया ककरो रोकने रोकेबै। तइ लेल एत्ते चिन्ता किअए करै छी।’’
कहि सुगिया भानसक ओरियान करए लागलि। पत्नीक बात सुनि डोमन मने-मन सोचए लगल जे हमरा तँ मरैयोक डर होइए मुदा ओकरा कहाँ होइ छै। ओ तँ मरइयो लेल तैयारे अछि। फेर मनमे उठलै जे जीवन-मृत्युक बीच सदासँ संघर्ष होइत आएल अछि आ होइत रहत। तहिसँ पाछू हटब कायरता छी। जे मनुष्य कायर अछि ओ कोन जिनगीक आशामे अनेरे दुनियाँकेँ अजबारने अछि। पुनः अपना दिश तकलक। अपना दिश तकितहि मनमे एलै जे जीबैक बाट हरा गेल अछि। तेँ एते चिन्ता दबने अछि। तमाकुल चुना कऽ मुँहमे लेलक। तमाकुल मुँहमे लइते अपन माए-बापसँ लऽ कऽ पछिला पुरखा दिशि घोड़ा जेकाँ नजरि दौड़लै। मुदा कतौ रुकलै नहि। जाइत-जाइत मनुष्यक जड़ि धरि पहुँचि गेल। पुनः घुमि कऽ आबि नजरि माए लग अटकि गेलै। मन पड़लै माएक संग बितौलहा जिनगी। मन पड़लै माइयक ओ बात जे दस बर्खक अवस्थामे रौदी बितौने छल। रौदी मन पड़ितहि बड़की पोखरिक बिसाँढ़ आ अन्है माँछ आँखिक सोझमे आबि गेलै। कने काल गुम्म भऽ मन पाड़ए लगल।
मन पड़लै, अही पुरैनिक जड़िमे तँ बिसाँढ़ो फड़ैत अछि। अल्हुए जेकाँ। जहिना माटिक तरमे अल्हुआक सिरो आ अल्हुओ रहै छै तहिना पुरैनिक जड़िमे सिरो आ बिसाँढ़ो रहैत अछि। अनायास मुँहसँ निकललै- “बाप रे, बाबन बीघाक पोखरिमे तँ कते ने कते बिसाँढ़ हेतै। ओकरे खुनैमे माछो भेटत। खाधि बना-बना सिंही-मांगुर रहैए। एक पंथ दू काज। मनमे खुशी अबिते पत्नीकेँ सोर पाड़ि कहलक- ‘‘भगवान बड़ी टा छथिन। जहिना अरबो-खरबो जीव-जंतुकेँ जन्म देने छथिन तहिना ओकर अहारोक जोगार केने छथिन।’’
पतिक बात सुनि सुगिया अकबका गेल। बुझबे ने केलक। मुँह बाबि पति दिशि देखैत रहलीह। पुनः डोमन कहलक- ‘‘चुल्हि मिझा दिऔ। घुरि कऽ आएब तखन भानस करब।’’
पतिक उत्साह देखि सुगिया मने-मन सोचए लगली जे मन ने तँ सनकि गेलनिहेँ। अखने मुरदा जेकाँ पनिमरु छलाह। आ लगले की भऽ गेलनि। दोसर बात परखैक खियालसँ चुप-चाप ठाढ़ रहली।
डोमन फेर बाजल- ‘‘की कहलौं ? पहिने आँच मिझा दिऔ। फटक लगा छिट्टा लऽ कऽ संगे चलू।’’
सुगिया पुछलक- ‘कत्तऽ।’
‘‘बड़की पोखरि।’’
‘किअए?’
‘‘एहन-एहन सइओ रौदी कटैक खेनाइ पोखरिमे दाबल अछि। आनैले चलू।’’
सवाल-जबाव नहि कऽ सुगिया आगि पझा, फटक लगा छिट्टा लऽ तैयार
भेलि। घरसँ कोदारि निकालि डोमन बिदा भेल। आगू-आगू डोमन आ पाछु-पाछु सुगिया। बड़की पोखरिक महारपर पहुँचि डोमन हाथक इशारासँ पत्नीकेँ देखबैत बाजल- ‘‘जते पोखरिक पेट सुखल अछि ओहिमे तते खाइक वस्तु गड़ाएल अछि जे ने खाइक कमी रहत आ ने पीबैक पानिक। जेना-जेना पानि सुखैत जेतै तेना-तेना कुपकेँ गहींर करैत जाएब। जते पुरैनिक गाछ सुखाएल अछि ओहिमे घुरछा जेकाँ बिसाँढ़ फड़ल हएत।’’
पोखरि धँसि डोमन तीन डेग उत्तरे-दछिने आ तीन डेग पूबे पछिमे नापि कोदारिसँ चेन्ह देलक। एक धुर। उत्तरबरिया पूबरिया कोनपर कोदारि मारलक। माटि तते सक्कत जे कोदारि धँसबे ने कएल। दोहरा कऽ फेर जोरसँ कोदारि मारलक। कोदारि फेर नै धँसल। आगू दिशि देखि हियाबए लगल जे किछु दूर आगूक माटि नरम हएत। खुनैमे असान हएत। मनक खुशी उफनि कऽ आगू खसल- ‘‘अए ढ़ोरबा माए, हम पुरुख नञि छी। देखियौ हमरा माटि गुदानबे ने करैए। अहाँ हमरासँ पनिगर छी, दू छअ मारि कऽ देखियौ।’’
सुगिया- ‘‘हमर चूड़ी-साड़ी पहीर लिअ आ हमरा धोती दिअ। तखन कोदारि पाड़िकेँ देखा दै छी।’’
मुस्की दैत दुनू आगू मुँहे ससरल। एक लग्गा आगू बढ़लापर माटि नरम बुझि पड़लै। कोदारि मारि कऽ देखलक तँ माटि सहगर लगलै। एक धुर नापि डोमन खुनए लगल। पहिले छअमे एकटा बिसाँढ़क लोली जगलै। लोल देखितहि उछलि कऽ बाजल- ‘‘हे देखियौ। यएह छी बिसाँढ़।’’
सुगिया- ‘‘लोल देखने नञि बुझब। सौँसे खुनि कऽ देखा दिअ।’’
पत्नीक बात सुनि डोमनकेँ हुअए लगल जे हो न हो कहीं अधेपर सँ ने कटि जाए। से नहि तँ लोल पकड़ि डोला कऽ उखाड़ि लै छी। मुदा नै उखड़ल। कने हटि दमसा कऽ दोसर छअ मारलक। छअ मारितहि एक बीतक देखलाहा आ चारि-चारि ओंगरीक दूटा आरो देखलक। तीनूकेँ खुनि दुनू परानी निङहारि-निङहारि देखए लगल।
उज्जर-उज्जर। नाम-नाम। लठिआहा बाँस जेकाँ गोल-गोल, मोट। हाथी दाँत जेकाँ चिक्कन, बीत भरिसँ हाथ भरिक। पाव भरिसँ आध सेर धरिक।
सुगिया दिशि नजरि उठा कऽ डोमन देखलक तँ पचास वर्षक आगूक जिनगी बुझि पड़लै। पति दिशि नजरि उठा कऽ सुगिया देखलक तँ चूड़ीक मधुर स्वर आ चमकैत मांगक सिनदुर देखलक।’’
छिट्टा भरि विसाँढ़ आ सेर चारिएक सिंही माछ नेने दुनू परानी विदा भेल।
Posted by Gajendra at 11:03 AM
Labels: जगदीश प्रसाद मण्डल
Subscribe to: Post Comments (Atom)


text:
अविनाश कवि छैथ...इ कविता साहित्य अकादमी में मैथिली कार्यक्रम में सुनेने रहैथ।
आए अहुं सब पढ़ू, अविनाश त आब भोपाल में छैथ, बड़ मोन पड़ैत छैथ। चलू कविता क अंदर आउ ॥हमर संग॥
कहबाक कला होइ छई
हिसाब-दौड़ी कहियो ने भेल
आंगुरक बीच मे भूर अछि
जे अरजल सभटा राइ-छित्ती भेल
छिपली मे बांचल कनखूर अछि
हमर गाम मे छल एकटा
कहैत छल,
अरजबाक कला होइ छई
जेना बिदापति मंच सं कहय छथिन कमलाकांत
कहबाक कला होइ छई
कलाजीवी झाजी आ कलाजीवी कर्णजी!
कलाजीवी हुकुमदेव आ कलाजीवी फातमी!
बाढ़ि मे दहा गेलनि जिनकर गाम
सुन्न छैन्ह जिनकर
गुम्म छैन्ह मुह मे बकार
नचारी मे नहि ल' पओता
केओ उद्-घाटन बाती जरओता
केओ देता अध्यक्षीय
जाड़-बसात मे चमक चांदनी देखि
दुखित जन पीयर पुरान कागत पर लिखबे टा करत,
मुह के सी'बाक कला होइ छई
कतबो कहथु कमलाकांत
सुनबाक कला होइ छई
हल्ला-गुल्ला जुनि मचाउ बाउ
छी संस्कारी लोक
कहबाक कला होइ छई!


text:
वर्तमान समय में पुष्कर भारती जी नागेन्द्र झा महिला कॉलेज , दरिभंगा में संगीतक प्राध्यापकक रुप में कार्यरत छथि। समय समय पर नीक मंच चुनि कय संगीतक कार्यक्रम कय रहल छथि । पुष्कर जी के अभिनय सं खास लगाव छनि।
First Portal of Maithili Films, Artists, Songs, Music, Theater and Entertainment मैथिली फ़िल्म, कलाकार, गीत- संगीत, रंगमंच आ मनोरंजनक पहिल मैथिली पोर्टल
Tuesday, January 24, 2012
पुष्कर भारती : मिथिला के गीत-गगनक चमकैत सितारा (Singer Pushkar Bharati Jha)
वर्तमान समय में पुष्कर भारती जी नागेन्द्र झा महिला कॉलेज , दरिभंगा में संगीतक प्राध्यापकक रुप में कार्यरत छथि। समय समय पर नीक मंच चुनि कय संगीतक कार्यक्रम कय रहल छथि । पुष्कर जी के अभिनय सं खास लगाव छनि।


text:
Friday, August 10, 2012
अनमोल झा -गामक बताह
अनमोल झा
गामक बताह
बताह, बुरि, बकलेल पत्ता नै की-की ने गामक लोक कहै। सगर गाम इएह बात। हौ केनाकेँ ई भुसकौलहा सुभषवा मैट्रिक पास कऽ गेल आ कोन दऽ कए इंजिनीयरीमे नामों लिखा गेलै। हौ ओकर तँ एक फेजे पार छै। कहह तँ गामक छौड़ाकेँ संग कऽ कऽ पत्ता नै की-की नियार भास करैत रहैत अछि। आ छौड़ो सभ खूब, ओकर आगाँ पाछाँ करैत रहैत अछि, हमरा तँ लगैत अछि ई रूतबा रहलै तँ छौड़ा सबहक तँ छोड़ह, गामे कऽ नै उड़हारि ई चल जाएह। सबहक नजरि गाम अबैत मातर ओकरापर गड़ि जाइ छलै। आ सुभाषो एक आध दिनमे गाममे रहि, गामक हाल-चालसँ अवगत भऽ छौड़ा सबहक बैठार कऽ चल जाइत छल सिन्दरी।
गाम अति पिछड़ल- गमार आ हँसी-कुचिष्टाक समुद्र छल। सबहक एक बात, एक विचार कियो तेहेन पढ़ल लिखल नै, तँइ मूर्खक लाठी बिचे कपार सेहो छल। ककरो नेना-भुटका नीक जकाँ पढ़ाइ-लिखाइमे नै भीरल छल आ जे भिरलो छल से प्रोत्साहनक अभावमे डारटुट्टु जकाँ बैसि जाइत छल।
तखन पत्ता नै केनाकेँ सुभाष ओइ गाम आ ओइ समाज आ ओइ वातावरणमे रहि मैट्रिक पास कए, इन्जीनियरीमे पढ़ि रहल अछि आ पाँच हजार रूपैया स्कॉलरशिप पाबैत अछि। आ पत्ता किएक नै थालमे जे कमल फुलाइत छै से केना।
जे अपने खराप रहैत अछि ओकरा सौंसे दुनियाँ खरापे लगैत छै आ ताहीमे नीक। नीक तँ आर तीत ओकरा बुझाइ छै। सएह बात छलै। सुभाष मिसिया भरि नै ककरो सोहाइ छलै। ई गामक विकास लेल गाम अबैत देरी नीक-नीक योजना बनाएब, जइमे निअम कानून छल। सभ छात्र स्वअध्यायमे लागल रहथि, दोसरोकेँ पढ़ाइ-लिखाइमे सहायता पहुँचाबथि। गामक रस्ता परहक गंदाकेँ मासमे दू बेर नै तँ एकबेर अवश्य सभ युवा वर्ग मिलि खुशीसँ साफ सुथरा करए। गामक सभ बिजली पोल सभपर चंदा लऽ बिजली लगा देल जाए। उसराहा बाबाक ढ़हैत मन्दिरपर धियान देल जाए। गाममे एकटा लाइब्रेरी होमक चाही, पत्र-पत्रिका ओतए नित्य आएल करए। गामक स्कूल मास्टरकेँ जा कऽ कहल जाए जे चटिया लोकनिपर नीक नजरि राखनिहार गामक कोनो काज श्राद्ध, उपनयन, आदि-आदिमे बिना कहने सभ ओतए जा हुनका परिश्रमसँ सेवा करए। गामक विकास लेल ब्लौकसँ सम्पर्क स्थापित कएल जाए आ ओइसँ गामक लोककेँ लाभ होइन। आदि-----आदि---।
यएह छल सुभाषक बतहपन्नी आ देखितहि-देखितहि ओ एकटा नव जागरण युवा संघक गठन कऽ बैसल। आ योजना सभ लागू भऽ जएह, तइ हेतु सभ कृत संकल्पित भऽ गेल।
एम्हर गामक लोक कहए "केहेन-केहेन गेला तँ मोंछ बला एला" नूनू, रामचन्द्र, गोनाइ आ गुर कते बेर एहेन-एहेन योजना बना, चक्कापर राखलक से रखले छन्हि आ हुनका सबहक केश पाकि गेलनि, दाँत टूटि गेलनि आ लाठी लऽ चलैत छथि, आ योजना-योजने रही गेलनि हूँ-----। देखैत छियनि लैटसहिबो कऽ------? बीस गोटए मुदा बीस रंगक बात।
ऐबेर सुभाष गर्मीक छुट्टीमे मास दिन गाममे रहल, आ गुहकट्टीसँ लऽ कऽ मन्दिर तकमे हाथ लगा देलक। अपनेमे दस-बीस रू. प्रति माह चन्दा लऽ पत्र पत्रिका मंगबए लागल। मन्दिरमे बेस पाइ लगितै तँइ धनिक लोक ओतए संघक सभ गोटा जाए भीख माँगए, दतखिसरी कऽ दैत छल, तेना तेना कऽ मन्दिर चमकए लागल। गामक कोनो नेनाकेँ पढ़बाक समएमे बड़द-महीस किछु खोलने देखैत छल सुभाष तँ अपनेसँ खुट्टामे बान्हि अबै छल आ ओकर बाबूकेँ शिकाइत करै छलै.... हे हम अहाँक माल बान्हि देलौं अछि। उत्तर भेटै, बड़का काज केलौहेँ, हम अपना बेटासँ माल चरबै छी, अहाँकेँ मतलब। सुभाष कहैए से नै भऽ सकैत अछि, पढ़ए कऽ समैमे पढ़त दोसर समएमे अहाँ अपना बेटासँ किछु कराउ।
नेनो-भुटका सभक रुचि खुजलै पढ़ै-लिखैकेँ। ओ सभ माए-बापकेँ ठाँए-पठाँए उत्तर दऽ दै, हम नै महीस खोलबौ। हमरा कोपी-किताब दे, आ कंठपर ठाढ़ भए किनबाबए। ओना जकर आर्थिक स्थिति एकदमे खराप छलै, सुभाष अपना पाइसँ स्कूलमे नाओं लिखा दै, किताब कॉपी कीनि दै आ अपने गेलापर संघकेँ भार द दै ओकर कॉपी-किताबक, सिलेट-पेंसिलक।
गामक नवतुरमे अनुशासन जगजगार होमए लगलै। एक दोसरामे छोट-पैघ, अचार-विचार, उचित-अनुचित धारा फुटलै। जहाँ-तहाँसँ थोड़-थोड़ पोथी जमा भेल आ तामे एकटा टटघर बना पुस्तकालय सेहो बनि गेल।
एतेक भेलाक बादो कुचिष्ट समाज कहै, यौ सुभाष बाबू हमरा सभ कऽ पैखाना करैएमे दिक्कत होइत अछि, जल्दी रस्ता साफ कराउ, तखन ने हम सभ पतियानी लगा बैसब। सुभाष कहए, जेहन अहाँ सबहक विचार। अहाँ सभ जतेक गंदा करबै, हमरा सभ ओतेक साफ करबै। कारण आब गाम अहाँ सबहक नै, हमरा सबहक छी। एकर नीक अधलाहसँ अहाँ सभकेँ कोन काज। अहाँ सभ तँ पाकल आम भेलौं ने "गेल माघ उंतीस दिन बाँकी"।
समए छन-छन बितैत गेल आ किछु दिनुका बाद देखएमे आबए लागल जे गाम पूर्ण विकासमे लागि गेल आ एका एकी गाममे पोल सभपर बल्ब लागि गेल, पुस्तकालयमे बेस पोथी सभ जमा भऽ गेल, पत्र-पत्रिका बेस जुटए। बिना पुस्तकालयपर गेने छात्र सभकेँ चैन नै आबै। रस्ता दूधसँ धोल। उसराहा बाबापर जे चढ़ाएल अछत माल-जाल चटैत रहै छल से आब आेइमे खूब निसन केबाड़ लागि गेल। छतपर लाउडिस्पीकर भजन गबैत गामक मनोरमकेँ आर बढ़बै छल। ब्लौकसँ कल आएल, पहिले पुस्तकालयपर आ तकरा बाद सगर गाममे गोट बीसेक लगभग कल गरा गेल। लाउडिस्पीकर सुभाष अपन स्कॉलरशिप बला पाइसँ किनलक। धरि पुस्तकालयक ईंटाक घर ब्लौकक फण्डसँ बनाएल गेलै।
आँखिक आगूमे एतेक परिवर्त्तन देखि आइ पूरा गाम छुब्द, चकित आ विस्मित अछि। केना कऽ नव जागरण संघ ई केलक? आ जँए संघ तँइ ने अछि ई सोना बनैत गाम।
ऐ समाजकेँ नै आगू चलि होइ छै नै पाछू, जे काल्हि कहए सुभषवा बताह, बुरि, बकलेलहा, सएह समाज आइ कहै छै सुभाषक बुइधिक आ परिश्रमक ई परिणाम छी, चमकैत, खनकैत, हमर गाम।
सएह जे गामक बताह छल, अपन हीनता अपन खिध्यांस सुनैत रहैत छल, से बताह बनि की-की ने कए देलक। मुदा वास्तविक बताह के? ...सुभाष आकि गामक लोक.....?
आइ गाममे घर-घर बी.ए., एम.ए. पास लोक अछि आ मैट्रिक कतेक गनाउ। पूरा गाम मात्र एकगो सुभषवाक बतहपनीसँ शिक्षित आ नोकरी-चाकरीमे लागि गेल अछि। नै तँ गामक लोकक अनुसार लोक अखनो घर सेवने रहितए।
सुभाष अपन प्रतिभाक बले स्वीडनमे रिसर्च करैत अछि आ ओतसँ गाम अखनो जाइत अबैत रहैत अछि। ओकरे सन कतेक प्रतिभाशाली लोक सभ ओइ गामक गौरव बढ़ा रहल अछि। ओकर गाम आदर्श गाम भऽ गेल अछि। संघ अखनो कार्यरत अछि आ जँइ जँइ छेटगर लोक पढ़ै लिखै लेल बाहर गेलासँ गाम छोड़ने जाइत अछि, तँइ तँइ छोट तुरक बच्चा सभ ओइ क्रमकेँ आगाँ बढ़बैत रहैत अछि।
सुभाषकेँ अखनो अपना गामपर गर्व छै आ पूरा गामकेँ सुभाषपर। अखनो ओकर फोन जे अबै छै विदेशसँ तँ घंटाक-घंटा गामक मादे चर्च आ पुछताछ करैत रहैत अछि ओ।
Posted by Gajendra at 12:33 PM
Labels: अनमोल झा
Subscribe to: Post Comments (Atom)